Zmluva o dielo č. <vyplní VO>

uzatvorená podľa § 536 až 565 zákona č. 513/1991 Zb. Obchodný zákonník

v znení neskorších predpisov (ďalej len „Obchodný zákonník“)

(ďalej len „zmluva“)

**Článok I.**

**Zmluvné strany**

1. **Objednávateľ:**

Názov: **Národná banka Slovenska**

Sídlo: Imricha Karvaša č. 1, 813 25 Bratislava

zastúpený: <vyplní verejný obstarávateľ>

IČO: 30 844 789

IČ DPH: SK2020815654

DIČ: 2020815654

Bankové spojenie. Národná banka Slovenska

Číslo účtu: IBAN SK07 0720 0000 0000 0000 1919

SK06 0720 0000 0000 0000 2129 <platí pre zahraničného uchádzača>

(ďalej iba „objednávateľ“ v príslušnom gramatickom tvare)

a

1. **Zhotoviteľ:**

Obchodné meno: <vyplní uchádzač>

Sídlo: <vyplní uchádzač>

Zapísaný : uviesť zápis v OR SR alebo ŽR SR

zastúpený: <vyplní uchádzač>

oprávnený rokovať vo veciach zmluvných: <vyplní uchádzač>

oprávnený rokovať vo veciach technických: <vyplní uchádzač>

IČO: <vyplní uchádzač>

IČ DPH <vyplní uchádzač>

bankové spojenie: <vyplní uchádzač>

číslo účtu: <vyplní uchádzač>

(ďalej len „zhotoviteľ“ v príslušnom gramatickom tvare) (objednávateľ a zhotoviteľ spolu aj ako „zmluvné strany“)

**Článok II.**

**Preambula**

Túto zmluvu uzatvárajú objednávateľ a zhotoviteľ ako výsledok realizácie verejného obstarávania podľa § 112 zákona č. 343/2015 Z. z. o verejnom obstarávaní a o zmene a doplnení niektorých zákonov v znení neskorších predpisov (ďalej len „zákon o verejnom obstarávaní“) za účelom zabezpečenia realizácie diela **„Výmena chladiacich jednotiek“**.

**Článok III.**

**Predmet zmluvy**

1. Zhotoviteľ sa zaväzuje pre objednávateľa zhotoviť dielo **„Výmena chladiacich jednotiek“** (ďalej len „**dielo**“) a to v rozsahu podľa:
   * realizačnej projektovej dokumentácie, ktorú vypracoval projektant Ing. Ivan DUGÁT, spoločnosť M.F. TEAM, spol. s r. o., Galvaniho 12/B, 821 04 Bratislava v mesiaci a roku: 03/2019 s názvom: Výmena chladiacich strojov v objekte ústredia Národná banka Slovenska na ulici Imricha Karvaša č. 1. (ďalej len „projektová dokumentácia“),
   * súťažných podkladov z postupu verejného obstarávania a ich zmien, ktoré vyplynuli z procesu vysvetľovania, vybavovania žiadostí o nápravu, námietok a ďalších podmienok stanovených v rámci postupu verejného obstarávania,
   * obhliadkou miesta budúceho umiestnenia diela a
   * cenovej ponuky zhotoviteľa – ponukový rozpočet a ocenenie profylaktických servisných prehliadok a kontrol, ktoré tvoria prílohu č. 1 tejto zmluvy zo dňa <vyplní uchádzač>.

( ďalej spolu len ako „zadávacia dokumentácia“ )

1. Predmetom tejto zmluvy je okrem zhotovenia stavebného diela podľa bodu 1. tejto zmluvy aj vykonanie všetkých **profylaktických servisných prehliadok a kontrol** počas trvania záručnej doby v súlade a v rozsahu podľa prílohy č. 1 tejto zmluvy a prílohy č. 5 tejto zmluvy.
2. Zhotoviteľ zhotoví dielo vo vlastnom mene a na vlastnú zodpovednosť a za podmienok dohodnutých v tejto zmluve. Zhotoviteľ sa zaväzuje vykonať dielo v rozsahu a kvalite podľa tejto zmluvy a projektovej dokumentácie, prípadne s jej dohodnutými zmenami, v súlade s vyjadreniami dotknutých organizácií a orgánov štátnej správy, všeobecne záväznými právnymi predpismi, platnými technickými normami, najmä STN, STN EN, ako aj pokynmi a internými predpismi objednávateľa, s ktorými bol zhotoviteľ oboznámený. Súčasťou diela sú tiež všetky revízie, skúšky, merania, ktoré je potrebné vykonať pred začatím komplexného vyskúšania, vrátane komplexného vyskúšania.
3. Zhotoviteľ potvrdzuje, že sa v plnom rozsahu zoznámil s rozsahom a povahou diela, že sú mu známe technické, kvalitatívne a iné podmienky k realizácii diela a že disponuje takými technickými, materiálnymi a personálnymi kapacitami, oprávneniami a odbornými znalosťami, ktoré sú k riadnemu vykonaniu diela potrebné.
4. Zmluvné strany sa dohodli, že zmluvné dielo bude odovzdané a prevzaté ako celok, dielo bude odovzdané po jeho úspešnom kvalitatívnom a technickom vyskúšaní, preukazujúcom parametre diela predpísané touto zmluvou, realizačným projektom diela a príslušnými platnými STN a STN EN podpisom zápisu o odovzdaní a prevzatí diela zástupcami oboch zmluvných strán.
5. Zhotoviteľ sa zaväzuje, že dielo bude pred odovzdaním objednávateľovi riadne dokončené ako celok s vykonaním skúšok preukazujúcich kvalitu, funkčnosť, a dodržanie parametrov dohodnutých v tejto zmluve a predpísaných projektom pre realizáciu diela.
6. Objednávateľ sa zaväzuje riadne ukončené dielo prevziať a zaplatiť zaň dohodnutú cenu v súlade s touto zmluvou.
7. Vyššie uvedené dielo musí byť zhotovené v súlade s platnými právnymi predpismi, schválenou projektovou dokumentáciou, podľa písomne odsúhlasených pokynov objednávateľa, v súlade s technickými normami platnými v Slovenskej republike a podľa tejto zmluvy. Zhotoviteľ je povinný riadne a zodpovedne skontrolovať všetky odovzdané podklady a projektovú dokumentáciu k vykonaniu diela. Zhotoviteľ je povinný upozorniť objednávateľa bez zbytočného odkladu na zistené vady a chyby v odovzdaných podkladoch a projektovej dokumentácii, a to kedykoľvek ich zistí; uvedené nemá vplyv na predtým uvedené povinnosti. Zhotoviteľ je povinný upozorniť na nesprávnosť poprípade nevhodnosť pokynov urobených objednávateľom. Zhotoviteľ ďalej vyhlasuje, že mu je známy rozsah prác a výkonov vyžadovaných touto zmluvou a že mu sú známe všetky podstatné okolnosti na riadne a včasné vykonanie diela.
8. Zhotoviteľ pri podpise tejto zmluvy vyhlasuje, že sa dôkladne oboznámil s celou zadávacou dokumentáciou predmetu diela podľa čl. III ods. 1 tejto zmluvy, že proti nej nemá námietky a že s ňou súhlasí.
9. Zhotoviteľ znáša nebezpečenstvo škody na zhotovovanom diele. Zhotoviteľ taktiež zodpovedá za škodu spôsobenú prevádzkovou činnosťou zhotoviteľa počas realizácie stavebných prác na majetku objednávateľa a tretích osôb, ako aj na zdraví a živote osôb. Nebezpečenstvo škody na diele prechádza na objednávateľa odovzdaním a prevzatím zhotovovaného diela ako celku na základe zápisu o odovzdaní a prevzatí diela.
10. Vlastníkom zhotovovaného diela je od počiatku objednávateľ. Vlastnícke právo k jednotlivým súčastiam, materiálom, komponentom, výrobkom a/alebo iným častiam diela použitým zhotoviteľom pri zhotovení diela nadobúda objednávateľ okamihom ich zhotovenia, resp. zabudovania do diela.

**Článok IV.**

**Čas a miesto plnenia**

1. Miesto realizácie predmetu zmluvy: objekt objednávateľa, Národná banka Slovenska, ústredie, I. Karvaša 1, 813 25 Bratislava.
2. Termín realizácie diela:
3. začatie realizácie diela: <vyplní uchádzač podľa priloženého harmonogramu>
4. ukončenie realizácie diela: <vyplní uchádzač podľa priloženého harmonogramu>.
5. Zhotoviteľ sa zaväzuje vykonávať dielo v dvoch etapách v súlade s Harmonogramom prác, ktorý tvorí prílohu č. 3 tejto zmluvy. Harmonogram môže byť menený iba s písomným súhlasom objednávateľa.

1. Objednávateľ sa zaväzuje poskytnúť zhotoviteľovi spolupôsobenie potrebné pre splnenie predmetu zmluvy v dohodnutých termínoch:
   1. odovzdanie staveniska: najneskôr do dvoch kalendárnych dní pred začatím realizácie diela.
   2. odovzdaním jednej sady kompletného projektu diela do piatich dní od nadobudnutia účinnosti tejto zmluvy.
2. Zhotoviteľ nie je v omeškaní s termínom ukončenia o dobu, po ktorú nemohol svoju povinnosť plniť následkom okolností vzniknutých na strane objednávateľa. V prípade odôvodnenej potreby zmeny termínu realizácie diela sa zmluvné strany zaväzujú po vzájomnej písomnej dohode a po vypracovaní písomného dodatku k tejto zmluve, v ktorom budú dohodnuté všetky podmienky zmeny v uskutočnení diela, akceptovať zmenu termínu realizácie diela.
3. Čiastkové plnenie zmluvy v rámci prvej etapy realizácie diela zhotoviteľ odovzdá objednávateľovi a objednávateľ prevezme formou čiatkového akceptačného protokolu, podpísaného oprávnenými zástupcami oboch zmluvných strán. Na odovzdanie čiastkového plnenia sa primerane použijú ustanovenia článku IX. tejto zmluvy. Časť staveniska po odovzdaní čiastkového plnenia odovzdá zhotoviteľ späť objednávateľovi, a to v rozsahu podľa zadávacej dokumentácie, ak sa zmluvné strany nedohodnú inak. Zhotoviteľ je povinný odovzdať príslušnú časť staveniska vypratanú.
4. Termín ukončenia realizácie diela je splnený úplným dokončením diela, teda podpísaním záverečného zápisu o odovzdaní a prevzatí diela oboma zmluvnými stranami ( ďalej aj „zápis o odovzdaní a prevzatí diela“), ktorý bude obsahovať zhrnutie celého priebehu plnenia predmetu zmluvy a ktorého neoddeliteľnou súčasťou bude aj kópia potvrdeného akceptačného protokolu k čiastkovému plneniu zmluvy v rámci prvej etapy.
5. Objednávateľ nie je povinný zhotoviteľa na dodržanie termínu ukončenia realizácie diela upozorňovať. Nedodržaním termínu ukončenia realizácie diela dochádza k omeškaniu zhotoviteľa so všetkými dôsledkami podľa ustanovení Obchodného zákonníka a tejto zmluvy.
6. Profylaktické servisné prehliadky a kontroly počas trvania záručnej doby bude zhotoviteľ vykonávať v rozsahu podľa prílohy č. 5 tejto zmluve v termíne, ktorý bude objednávateľom a zhotoviteľom vopred písomne (aj e-mailom) dohodnutý. Odovzdanie a prevzatie vykonania profylaktickej a servisnej prehliadky a kontroly sa bude realizovať podpisom protokolu o vykonaní profylaktických servisných prehliadok a kontrol, oprávnenými osobami oboch zmluvných strán.

**Článok V.**

**Cena za plnenie predmetu zmluvy a platobné podmienky**

1. Cena za plnenie predmetu zmluvy v rozsahu článku III. tejto zmluvy je stanovená dohodou zmluvných strán formou položkovitého rozpočtu spracovaného na základe výkazu výmer. Cena je spracovaná v zmysle zákona NR SR č. 18/1996 Z. z. o cenách v znení neskorších predpisov a vyhlášky MF SR č. 87/1996 Z. z. ktorou sa vykonáva zákon NR SR č. 18/1996 Z. z. o cenách v znení neskorších predpisov.
2. Zhotoviteľ vykoná všetky práce a dodávky materiálov potrebné pre plnenie predmetu zmluvy v rozsahu stanovenom touto zmluvou na svoje náklady a nebezpečenstvo, vrátane odstránenia všetkých vád a nedorobkov za celkovú dohodnutú zmluvnú cenu nasledovne:

**Celková cena za plnenie predmetu zmluvy bez DPH:** <vyplní uchádzač> **eur**

slovom: <vyplní uchádzač> eur <vyplní uchádzač> centov

z toho :

1. Cena za dielo podľa článku III. bodu 1. tejto zmluvy predstavuje: <vyplní uchádzač> eur

slovom: <vyplní uchádzač> eur <vyplní uchádzač> centov;

1. Celková cena vykonanie profylaktických servisných prehliadok a kontrol podľa článku III. bodu 2. tejto zmluvy predstavuje: <vyplní uchádzač> eur

slovom: <vyplní uchádzač> eur <vyplní uchádzač> centov.

1. V dohodnutej cene podľa bodu 2. tohto článku zmluvy sú obsiahnuté všetky výkony a vedľajšie výkony, ktoré patria k dodávke výkonov týkajúcich sa celého diela a k úplnému, riadnemu dokončeniu diela v zmysle tejto zmluvy. Pre odstránenie akýchkoľvek pochybností, čo je zahrnuté do ceny za plnenie predmetu zmluvy zmluvné strany zhodne vyhlasujú, že k výkonom zhotoviteľa platených dohodnutou cenou uvedenou v bode 2. tohto článku zmluvy patria najmä:
   1. všetky prípravné práce, revízie, odborné prehliadky, skúšky a dodatočné práce vrátane potrebnej dielenskej dokumentácie, ktoré sú potrebné k uskutočneniu vlastného výkonu zhotoviteľa,
   2. náklady spojené s vykonávaním záručných servisných prác a opráv počas trvania záručnej doby a vykonaním všetkých profylaktických servisných prehliadok a kontrol počas trvania záručnej doby v rozsahu podľa prílohy č. 5 tejto zmluvy,
   3. dodávky stavebných a pomocných hmôt, straty stavebného materiálu pri spracovaní a realizácií diela a všetky materiálové a dopravné náklady vrátane nákladov na vykládku a nakládku ťažkých zariadení,
   4. náklady zhotoviteľa spojené zo zaškolením obsluhy,
   5. nákladov zhotoviteľa s prípravou príručky pre prevádzku a údržbu diela,
   6. náklady na lešenie každého druhu a výšky, ako aj náklady na náradie a stavebné stroje,
   7. všetky mzdové, ostatné mzdové a vedľajšie náklady, ktoré vzniknú (napr. ubytovaním a stravovaním zamestnancov),
   8. inštalácia, údržba, opravy a odstránenie prevádzkových, sociálnych a výrobných zariadení staveniska,
   9. označenie diela podľa platných právnych predpisov,
   10. nákladov na ochranu staveniska pred poveternostnými vplyvmi,
   11. nákladov na zriadenie, prevádzkovanie a likvidáciu ochranných konštrukcií a zabratia verejného priestranstva, a to po dobu vykonania diela,
   12. udržovanie stáleho čistenia, údržba a zabezpečenie priľahlých plôch v zmysle platných právnych predpisov v oblasti bezpečnosti a ochrany práce, ochrany životného prostredia, splnenie všetkých povinností bezpečnosti voči tretím osobám, orgánom štátnej správy a miestnej samosprávy, obzvlášť pri používaní verejných alebo súkromných ciest, pozemkov a zariadení pre prevádzku staveniska, ako aj náhrada všetkých škôd, ktoré vzniknú v súvislosti so stavebnou prevádzkou a porušením bezpečnostných predpisov pri prevádzke na pozemných komunikáciách tretím subjektom,
   13. odstránenie a likvidácia všetkých odpadových materiálov a stavebnej sute, ako i náklady na dôkladné záverečné čistenie a vypratanie staveniska a stavebného objektu, taktiež pokiaľ je potrebné čistiť mokrým spôsobom, čo platí v každom prípade pre okná a zasklené priestory,
   14. kompletné vyčistenie objektu a zabudovaných zariadení, pričom z chodníkov a ciest na zabratých verejných priestranstvách musí byť ostránené cementové a vápenné zvyšky a povlak,
   15. poskytnutie súčinnosti v konaniach pred správnymi a inými orgánmi. Zhotoviteľ je povinný obstarať a to i od svojich subdodávateľov všetky dokumenty, atesty, certifikáty revízne správy, návody na obsluhu, súhlasy a iné listiny potrebné v konaniach pred správnymi a inými orgánmi,
   16. náklady spojené s vypracovaním dokumentácie skutočného vyhotovenia diela a to v jednom vyhotovení v tlačenej forme a v dvoch exemplároch v digitálnej forme na CD- ROM- e vo formáte \*.DWG, resp. \*.DGN,
   17. režijné náklady, dane a prirážky na zisk a riziko.
2. Cenu za dielo podľa článku III. bodu 1 tejto zmluvy je zhotoviteľ oprávnený fakturovať najneskôr do 15 dní po podpise zápisu o odovzdaní a prevzatí diela podľa článku IX. tejto zmluvy na základe objednávateľom písomne potvrdeného súpisu skutočne vykonaných prác. Neoddeliteľnou prílohou tejto faktúry musí byť zápis o odovzdaní a prevzatí diela potvrdený obidvoma zmluvnými stranami a súpis skutočne vykonaných prác potvrdený objednávateľom.
3. Zhotoviteľ je oprávnený vystaviť faktúry za vykonanie profylaktických servisných prehliadok a kontrol podľa článku III. bodu 2. tejto zmluvy najneskôr do 15 dnípo podpise protokolu o vykonaní profylaktických servisných prehliadok a kontrol obidvoma zmluvnými stranami, a teda po riadnom vykonaní profylaktických servisných prehliadok a kontrol. Cena za jarnú profylaktickú servisnú prehliadku a kontrolu a cena za jesennú profylaktickú servisnú prehliadku a kontrolu je uvedená v prílohe č. 1 tejto zmluvy. Neoddeliteľnou prílohou faktúr podla tohto bodu musí byť protokol o vykonaní profylaktických servisných prehliadok a kontrol potvrdený obidvoma zmluvnými stranami.
4. Splatnosť faktúr je 30 dní odo dňa ich doručenia objednávateľovi. Za deň splnenia peňažného záväzku sa považuje deň odpísania dlžnej sumy z účtu objednávateľa v prospech zhotoviteľa.
5. Objednávateľ si vyhradzuje právo zadržať sumu z faktúry za dielo podľa bodu 4. tohto článku zmluvy vo výške 10 % z ceny diela sumy bez DPH ( ďalej len „zádržné“):
6. z ktorej 50 % uvoľní objednávateľ do 14 dní odo dňa doručenia písomnej žiadosti zhotoviteľa o úhradu uvedenej časti zadržanej čiastky po odstránení prípadných vád a nedorobkov zistených v preberacom konaní uvedených v zápise o odovzdaní a prevzatí diela a
7. z ktorej 50 % uvoľní objednávateľ do 14 dní odo dňa doručenia písomnej žiadosti zhotoviteľa o úhradu uvedenej časti zadržanej čiastky po ukončení záručnej doby.

1. Zhotoviteľ uvedie výšku zadržanej čiastky na faktúre za dielo podľa bodu 4. tohto článku. Zmluvné strany sa vzájomne dohodli, že po dobu plnenia predmetu tejto zmluvy suma zadržanej čiastky ako formy zabezpečenia nepredstavuje nezaplatenú časť dohodnutej ceny diela, s ktorou by bol objednávateľ v omeškaní so zaplatením, ale dohodou zmluvných strán, že táto nesplatná pohľadávka zhotoviteľa slúži na účel uvedený v bode 8 tohto článku zmluvy.
2. Zadržanú čiastku je objednávateľ oprávnený použiť v prípade, keď zhotoviteľ odmietne odstrániť vady zistené počas záručnej doby, na ktorých odstránenie je v zmysle tejto zmluvy povinný, alebo ich neodstráni v súlade s technicko – kvalitatívnymi podmienkami podľa tejto zmluvy a v lehote určenej podľa príslušných ustanovení tejto zmluvy a bude určená aj na úhradu nároku objednávateľa na náhradu škody, ktorá objednávateľovi porušením uvedených povinností skutočne vznikne. Tým nie je dotknutý nárok objednávateľa na náhradu škody prevyšujúcej zadržanú finančnú čiastku. Zároveň je zadržaná čiastka určená na zabezpečenie aj iných peňažných pohľadávok objednávateľa voči zhotoviteľovi, ktoré vzniknú z tohto zmluvného vzťahu.
3. V prípade použitia zádržného alebo jeho časti objednávateľom na účel uvedený v bode 8 tohto článku zmluvy bude zhotoviteľ povinný doplniť zádržné do plnej výšky podľa bodu 6 tejto zmluvy a to najneskôr do 10 dní od doručenia výzvy objednávateľa na jej doplnenie.
4. S písomným súhlasom objednávateľa može zhotoviteľ nahradiť právo objednávateľa na zádržné bankovou zárukou vystavenou bankou so sídlom v Slovenskej republike alebo pobočkou zahraničnej banky v Slovenskej republike. Banková záruka sa musí riadiť ustanoveniami § 313 a nasl. Obchodného zákonníka a touto zmluvou, pričom znenie záručnej listiny musí byť odsúhlasené objednávateľom.
5. Zhotoviteľ je povinný najmenej 3 pracovné dni pred odovzdaním diela vyzvať objednávateľa na prevzatie diela a zároveň predložiť objednávateľovi súpis skutočne vykonaných prác, ktorý objednávateľ odsúhlasí resp. vráti na prepracovanie do 5 pracovných dní od jeho predloženia.
6. K cene predmetu zmluvy podľa článku V. bodu 2. bude fakturovaná DPH podľa platného všeobecne záväzného právneho predpisu účinného v čase fakturácie. V prípade, že zhotoviteľ nie je platiteľom DPH a počas trvania zmluvného vzťahu sa ním stane, táto skutočnosť nebude mať vplyv na zvýšenie zmluvne dohodnutej ceny. Za správne vyčíslenie výšky DPH zodpovedá v plnom rozsahu zhotoviteľ. (Text tohto bodu zmluvy platí pre tuzemského zhotoviteľa, zahraničný zhotoviteľ text tohto bodu odstráni).
7. V prípade, že faktúra nebude po vecnej a formálnej stránke správne vyhotovená, nebude obsahovať všetky údaje podľa aktuálne platného zákona o dani z pridanej hodnoty alebo bude obsahovať nesprávne údaje, objednávateľ ju vráti na prepracovanie (doplnenie) s uvedením nedostatkov, ktoré sa majú odstrániť a pre ktoré bola vrátená. Nová lehota splatnosti začne plynúť dňom doručenia prepracovanej (doplnenej) faktúry objednávateľovi.
8. Zhotoviteľ, ktorý uvedie na faktúre daň sa zaväzuje, že odvedie daň správcovi dane v lehote ustanovenej v § 78 ods.1 zákona o dani z pridanej hodnoty. Porušenie tejto daňovej povinnosti vyplývajúcej zo všeobecne záväzného právneho predpisu je podstatným porušením tejto zmluvy a oprávňuje objednávateľa na okamžité odstúpenie od tejto zmluvy. (Text tohto bodu zmluvy platí pre tuzemského zhotoviteľa, zahraničný zhotoviteľ text tohto bodu odstráni).
9. Zhotoviteľ najneskôr do doby vyhotovenia prvej faktúry predloží objednávateľovi originál potvrdenia o mieste svojej daňovej rezidencie, alebo jeho úradne overenú fotokópiu. Počas trvania zmluvy zhotoviteľ predmetné potvrdenie predloží objednávateľovi na začiatku každého nového zdaňovacieho obdobia. Zhotoviteľ vyhlasuje a zaväzuje sa, že v prípade vzniku stálej prevádzkarne na území Slovenskej republiky počas trvania zmluvy bude o tejto skutočnosti objednávateľa bezodkladne písomne informovať. Zhotoviteľ vyhlasuje, že je konečným príjemcom dohodnutej ceny predmetu zmluvy. (Text tohto bodu zmluvy platí pre zahraničného zhotoviteľa, tuzemský zhotoviteľ tento text odstráni).

**Článok VI.**

**Spôsob realizácie diela**

1. Zhotoviteľ zodpovedá za čistotu a poriadok v okolí miesta realizácie diela a na vlastné náklady zlikviduje stavebný odpad vzniknutý jeho činnosťou v zmysle príslušných všeobecne záväzných právnych predpisov.
2. Zhotoviteľ sa zaväzuje, že:
3. obchodné, technické a iné informácie a skutočnosti, ktoré mu boli zverené objednávateľom, nesprístupní tretím osobám bez jeho písomného súhlasu alebo tieto informácie a iné skutočnosti nepoužije pre iné účely než pre plnenie tejto zmluvy. Toto ustanovenie sa nevzťahuje na obchodné, technické a iné informácie a skutočnosti, ktoré sú bežne dostupné tretím osobám a ktoré zmluvný partner nechráni zodpovedajúcim spôsobom,
4. bude zachovávať mlčanlivosť o všetkých skutočnostiach a údajoch, vrátane technických a priestorových špecifikácií, s ktorými sa oboznámil alebo mu boli poskytnuté v súvislosti s plnením tejto zmluvy, pričom povinnosť mlčanlivosti sa vzťahuje aj na fyzické osoby, ktoré budú na základe pokynov zhotoviteľa alebo jeho subdodávateľa zmluvu plniť. Táto povinnosť mlčanlivosti trvá aj po skončení zmluvného vzťahu,
5. nepoužije žiadne materiály, zariadenia, technológie alebo technické riešenia, ktoré by boli odlišné od tých, ktoré boli schválené objednávateľom,
6. bude realizovať pracovné postupy v súlade s platnou technickou a konštrukčnou dokumentáciou, vyhotovenou podľa § 6 v spojení s prílohou č.2 a č.3 vyhlášky č. 508/2009 Z.z. v znení neskorších predpisov, v súlade so zákonom č. 56/2018 Z. z. o posudzovaní zhody výrobku, sprístupňovaní určeného výrobku na trhu a o zmene a doplnení niektorých zákonov, STN 33 20 00-1/2000 a im pridruženým predpisom STN,
7. bude podľa STN 34 3100:2001 čl. 8 zabezpečovať protipožiarne opatrenia a hasenie požiarov na elektrických inštaláciách,
8. pred uvedením diela do prevádzky vykoná odbornú prehliadku a skúšku zariadenia a o tom vyhotoví písomnú správu o prvej odbornej prehliadke a odbornej skúške v zmysle § 9 až § 13 vyhlášky č. 508/2009 Z. z. v znení neskorších predpisov. Technické vlastnosti diela sa preverujú predpísanými prehliadkami a skúškami podľa STN 33 1500:1991, STN 33 1600:1996, STN 33 2000-6:2004. V súlade s STN EN 378-2+A1 sa po ukončení montáže zaväzuje zhotoviteľ najmä nasledovné skúšky:

- Pevnostná tlaková skúška

- Skúška tesnosti

- Funkčná skúška bezpečnostných spínacích zariadení pre obmedzovanie tlaku

- Skúška zhody celej inštalácie

- Skúška tlakom pevnosti a tesnosti: Tlakové skúšky sa prevedú na tesnosť a pevnosť podľa STN EN 13480-5 a STN EN 378. Pre tlakové skúšky vypracuje zhotoviteľ zvláštne bezpečnostné predpisy,

1. dodrží bezpečnostné pokyny pre vstup do objektu a pokyny ohľadom BOZP.
2. Zhotoviteľ nesmie svojou činnosťou v priebehu realizácie diela poškodiť alebo zničiť žiadne časti už existujúcich konštrukcií alebo zariadení a vybavenia, ktoré musí byť v interiéri opravovaných priestorov počas stavebných prác; v prípade ich zničenia alebo poškodenia je povinný uviesť konštrukciu alebo časť diela bez zbytočného odkladu a na svoje náklady do pôvodného stavu pred poškodením.
3. Zhotoviteľ zodpovedá za škody spôsobené svojou činnosťou podľa § 373 až 386 Obchodného zákonníka a osobitných právnych predpisov, upravujúcich zodpovednosť zhotoviteľa za činnosti pri výkone diela podľa tejto zmluvy.
4. Objednávateľ vykonáva kontrolu dodržiavania podmienok tejto zmluvy v spolupráci so zástupcom zhotoviteľa vo všetkých veciach súvisiacich s prípravou a realizáciou diela podľa tejto zmluvy. Výkon týchto činností nenahrádza činnosť zhotoviteľa podľa tejto zmluvy, ani zhotoviteľovu zodpovednosť za jej riadne plnenie v rozsahu jeho dodávky.
5. Zhotoviteľ zabezpečí účasť svojich zamestnancov na preverovaní svojich dodávok a prác, ktoré vykonáva technický dozor objednávateľa a bez meškania vykoná opatrenia na odstránenie vytknutých vád a odchýlok od projektu.
6. Zhotoviteľ umožní zástupcovi autorského dozoru kontrolovať realizovanie diela.
7. Zhotoviteľ je povinný na vlastné náklady zabezpečiť odstránenie akéhokoľvek znečistenia priestorov, ktoré vznikne jeho zavinením počas stavebných prác.
8. Zhotoviteľ je povinný na výkon objednaných stavebných prác používať len vyhradené priestory určené objednávateľom pri odovzdaní staveniska.
9. Objednávateľ poskytne zhotoviteľovi priestor pre skládku materiálu podľa svojich aktuálnych možností. V prípade, že zhotoviteľ bude potrebovať väčší priestor pre skládku materiálu, tak si ďalší priestor na skládku materiálu zabezpečí sám na vlastné náklady.
10. Pri stavebných výrobkoch a iných veciach tvoriacich predmet diela, ktoré nie sú výslovne špecifikované v realizačnej projektovej dokumentácií a/alebo v inej dokumentácii odovzdanej a odsúhlasenej objednávateľom zhotoviteľovi podľa tejto zmluvy a/alebo v prípade ktorých objednávateľ o to požiada, je zhotoviteľ povinný pred zabudovaním do diela predkladať objednávateľovi k schváleniu príslušnú projektovú dokumentáciu. Objednávateľ sa k predloženej výrobnej dokumentácii vyjadrí v primeranom čase umožňujúcom ich riadne posúdenie.
11. Odsúhlasenie projektovej dokumentácie objednávateľom a projektantom nezbavuje zhotoviteľa diela zodpovednosti za riadne zhotovenie diela, vady materiálu, zjavné alebo skryté chyby projektovej alebo inej technickej dokumentácie ani zodpovednosti za prípadné vady realizovaného diela.
12. Objednávateľ sprístupní zhotoviteľovi priestory na výkon prác a vytvorí podmienky na riadne a včasné plnenie, vrátane poskytnutia potrebnej súčinnosti.
13. Zhotoviteľ sa bude zúčastňovať objednávateľom organizovaných pravidelných operatívnych porád na úrovni zástupcov vedenia stavby a kontrolných dní stavby na úrovni zástupcu zhotoviteľa alebo ním splnomocnených zástupcov s tým, že úlohy prijaté na kontrolných dňoch stavby budú mať charakter zmluvného záväzku s plnou majetkovoprávnou zodpovednosťou za ich plnenie podľa podmienok tejto zmluvy. Kontrolný deň stavby sa bude konať na požiadanie objednávateľa.
14. Zhotoviteľ je povinný viesť odo dňa prevzatia miesta realizácie diela stavebný denník v súlade s § 46d zákona č. 50/1976 Zb. o územnom plánovaní a stavebnom poriadku (ďalej len „stavebný zákon“) v znení neskorších predpisov a § 28 vyhlášky MŽP SR č. 453/2000 Z. z., ktorou sa vykonávajú niektoré ustanovenia stavebného zákona. (ďalej len „stavebný denník“). Do stavebného denníka sa zapisujú všetky skutočnosti rozhodujúce pre plnenie tejto zmluvy, predovšetkým údaje o časovom postupe prác a o ich kvalite, ako aj zdôvodnenie odchýlok vykonávaných prác od realizačnej projektovej dokumentácie. Objednávateľ je oprávnený sledovať obsah stavebného denníka a k zápisu pripojiť svoje stanovisko (súhlas, námietky a pod.). Počas celej doby prevádzky diela musí byť stavebný denník na stavbe poverenému zástupcovi objednávateľa prístupný. Povinnosť viesť stavebný denník končí až odstránením všetkých vád a nedorobkov uvedených v zápise o odovzdaní a prevzatí diela. Denné záznamy sa píšu do stavebného denníka s očíslovanými listami s dvoma oddeliteľnými priepiskami. Všetky strany stavebného denníka musia byť očíslované. Medzi jednotlivými záznamami nesmie byť vynechané voľné miesto. Jedno vyhotovenie podpísané stavbyvedúcim obdrží objednávateľ v kontrolný deň. V stavebnom denníku sa vyznačia doklady, ktoré sa v jednom vyhotovení odkladajú priamo na stavenisku na určenom mieste.
15. V denníku môže robiť potrebné zápisy aj technický dozor objednávateľa a osoba poverená výkonom autorského dozoru. Zápisy do denníka vykonáva tiež osoba oprávnená vykonávať štátny stavebný dohľad.
16. Technický dozor objednávateľa bude na stavbe vykonávať: <vyplní verejný obstarávateľ>
17. Technický dozor je oprávnený vydať zamestnancov zhotoviteľa príkaz na prerušenie práce, pokiaľ zodpovedný zástupca zhotoviteľa nie je dosiahnuteľný, ak je ohrozená bezpečnosť realizovaného diela, život alebo zdravie pracujúcich na stavbe, alebo ak hrozia iné vážne hospodárske škody.
18. V priebehu realizácie prác je zhotoviteľ povinný manipulovať s náradím, materiálom a mechanizmami tak, aby nedošlo k poškodeniu objektu, zariadení a ostatného majetku objednávateľa. Pokiaľ počas stavebných prác vznikne objednávateľovi škoda, zhotoviteľ sa zaväzuje uhradiť na svoje náklady všetky škody a záväzky, ktoré počas stavebných prác boli spôsobené zhotoviteľom alebo osobami v jeho službách. Zhotoviteľ po ukončení stavebných prác odovzdá všetky priestory objednávateľovi, ktorý ich preberie len bez vád.
19. Zhotoviteľ sa zaväzuje, že pri stavebných prácach bude v plnom rozsahu dodržiavať zásady bezpečnosti a ochrany zdravia pri práci (ďalej len „BOZP“), ochrany pred požiarmi (ďalej len „PO“) a ochrany životného prostredia (ďalej len „OŽP“) uvedené v prílohe č. 4 tejto zmluvy pri realizácií diela. Uvedené činnosti bude zabezpečovať osobami s predpísanou odbornou spôsobilosťou. Zhotoviteľ zabezpečí výkon koordinátora bezpečnosti a plnenie ostatných povinností vyplývajúcich z Nariadenia vlády SR č. 396/2006 Z. z. o minimálnych bezpečnostných a zdravotných požiadavkách na stavenisko.
20. Zhotoviteľ na svoje náklady zabezpečí všetky dodávky, výkony a materiály potrebné k úplnému dokončeniu diela. Ku zhotoveniu diela alebo jeho jednotlivých častí môže zhotoviteľ použiť aj tretie osoby, tzv. subdodávateľov v súlade s čl. VII. tejto zmluvy.
21. V prípade, že objednávateľ zistí, že zhotoviteľ nedodržuje schválenú projektovú dokumentáciu alebo že postupuje v rozpore s platnými technickými normami, je objednávateľ oprávnený požadovať od zhotoviteľa zastavenie všetkých prác a odstránenie všetkého, čo by bolo zhotovené týmito postupmi. Zhotoviteľ je povinný podriadiť sa takémuto príkazu objednávateľa. Tým nie je dotknuté právo objednávateľa okamžite odstúpiť od tejto zmluvy z dôvodu podstatného porušenia tejto zmluvy, ktoré objednávateľovi v tomto prípade patrí. V prípade porušenia akéhokoľvek záväzku uvedeného v tomto odseku je zhotoviteľ povinný počas doby omeškania uhradiť objednávateľovi zmluvnú pokutu vo výške 330,00 eur (slovom: tristotridsať eur) bez DPH denne za každý jednotlivý prípad omeškania.
22. Objednávateľ nenesie žiadnu zodpovednosť za podnikanie zhotoviteľa v akejkoľvek súvislosti s realizáciou zmluvného diela.
23. Zhotoviteľ je povinný používať pri zhotovovaní diela výlučne vhodné stavebné výrobky v zmysle stavebného zákona, zákona č. 133/2013 Z.z. o stavebných výrobkoch a o zmene a doplnení niektorých zákonov v znení neskorších predpisov, zákona č. 56/2018 Z. z. posudzovaní zhody výrobku, sprístupňovaní určeného výrobku na trhu a o zmene a doplnení niektorých zákonov alebo akýchkoľvek iných všeobecne záväzných právnych predpisov, technických noriem, technických špecifikácií či iných noriem týkajúcich sa vlastností, kvality a ďalších parametrov stavebných výrobkov. . Zhotoviteľ je povinný pri zhotovovaní diela používať stavebné výrobky označené značkou zhody, ak mu táto povinnosť vyplýva zo všeobecne záväzných právnych predpisov (napr. stavebný zákon, zákon č. 133/2013 Z.z. o stavebných výrobkoch a o zmene a doplnení niektorých zákonov v znení neskorších predpisov a iné) alebo iných noriem. Zhotoviteľ je povinný na požiadanie objednávateľa preukázať, že si riadne plní všetky povinnosti podľa tohto ustanovenia. Zhotoviteľ zodpovedá za všetky škody, ktoré vzniknú objednávateľovi porušením povinností zhotoviteľa podľa tohto ustanovenia V prípade, že zhotoviteľ poruší svoju/e povinnosť/ti podľa tohto ustanovenia, môže objednávateľ odstúpiť od tejto zmluvy. V prípade, že zhotoviteľ poruší svoju/e povinnosť/ti podľa tohto ustanovenia je zhotoviteľ za každých okolností (aj v prípade odstúpenia od zmluvy zo strany objednávateľa, pokiaľ to objednávateľ pri odstúpení od zmluvy nevylúčil) povinný na vlastné náklady napraviť takýto stav tak, aby dielo pozostávalo výlučne z vhodných stavebných výrobkov.
24. Bez písomného súhlasu objednávateľa nemôžu byť pre realizáciu diela použité iné materiály, výrobky a zariadenia alebo vykonané zmeny oproti realizačnej projektovej dokumentácii.
25. Akékoľvek zmeny v menovaní akýchkoľvek zástupcov objednávateľa alebo zhotoviteľa nebudú vyžadovať zmenu tejto zmluvy, avšak budú písomne oznámené druhej strane najneskôr do 7 dní odo dňa uskutočnenia takejto zmeny.
26. Zhotoviteľ sa zaväzuje dodržiavať povinnosti bezpečnosti a ochrany zdravia pri práci, ochrany pred požiarmi a ochrany životného prostredia uvedené v prílohe č. 4 tejto zmluvy.
27. Zmluvné strany sa zaväzujú uzatvoriť dodatok k zmluve, ktorým sa mení rozsah alebo obsah diela vyplývajúci z tejto zmluvy, ak vznikne potreba zmeny obsahu alebo rozsahu diela, ktorá nebola predvídateľná v čase uzatvorenia tejto zmluvy (ďalej len „naviac práce“). Podkladom na uzatvorenie tohto dodatku bude písomný súhlas objednávateľa s naviac prácami alebo písomná požiadavka objednávateľa na naviac práce. Odsúhlasovanie naviac prác sa bude riadiť Štatútom zmenového konania, ktorý tvorí prílohu č. 2 tejto zmluvy. Cenu diela uvedenú v článku V. tejto zmluvy je prípustné v tomto prípade zmeniť, ak naviac práce budú mať na ňu preukázateľný vplyv. Zhotoviteľ berie na vedomie, že dodatky k tejto zmluve budú uzatvorené iba v prípade, ak ich uzavretie bude v súlade so zákonom o verejnom obstarávaní.
28. V prípade zmeny ceny diela podľa ods. 28. tohto článku tejto zmluvy naviac práce budú ocenené podľa jednotkových cien uvedených v jednotlivých položkách podľa prílohy č.1 Ponukový rozpočet a ocenenie profylaktických servisných prehliadok a kontrol.
29. V prípade zmeny ceny diela podľa ods. 28. tohto článku tejto zmluvy a nemožnosti ocenenia naviac prác podľa odseku 15 tohto článku tejto zmluvy, t.j. ak uvedená položka nebude v ponukovom rozpočte zhotoviteľa, budú tieto naviac práce ocenené individuálnou kalkuláciou vo výške ekonomicky oprávnených nákladov podľa zákona o cenách, maximálne však do výšky rozpočtových cien uvedených v aktuálnej verzii rozpočtového programového systému CENKROS.
30. Zhotoviteľ bude akceptovať zníženie ceny v prípade, ak sa časť diela na podnet objednávateľa nebude realizovať; uvedená skutočnosť bude oznámená zhotoviteľovi.
31. Zhotoviteľ podpisom tejto zmluvy potvrdzuje, že je držiteľom Osvedčenia o odbornej spôsobilosti na nakladanie s flôrovanými plynmi.v zmysle Smernice ES 517/2014, ES 1005/2009, zákona č. 286/2009 Z.z. o flôrovaných skleníkových plynoch a o zmene a doplnení niektorých zákonov v znení neskorších predpisoch a vyhlášky č. 314/2009, ktorou sa vykonáva zákon o fluórovaných skleníkových plynoch a o zmene a doplnení niektorých zákonov v znení neskorších predpisoch.
32. Pred začatím prác zhotoviteľ predloží menný zoznam zamestnancov vrátane zamestnancov jeho subdodávateľov minimálne tri (3) pracovné dni vopred za účelom zabezpečenia vstupu do objektu a na stavenisko.
33. Na základe uvedených údajov a po odsúhlasení objednávateľom budú zamestnancom vystavené vstupové oprávnenia. Uchádzač bude povinný pri výkone činností a služieb zdržovať a pohybovať sa len v čase potrebnom na uskutočnenie zmluvne dohodnutých činností a v priestoroch, v ktorých tieto činnosti vykonáva. Stratu alebo krádež preukazu, ako aj jeho poškodenie a zmeny v osobných údajoch bude úspešný uchádzač povinný bezodkladne oznámiť objednávateľovi.
34. Objednávateľ si vyhradzuje právo pri vstupe do častí objektov a vymedzených priestorov zabezpečiť vstup oprávneným osobám zhotoviteľa len za prítomnosti oprávnenej osoby objednávateľa.
35. Zhotoviteľ podpisom tejto zmluvy potvrdzuje a zaväzuje sa, že na plnení zmluvy sa budú podieľať iba osoby legálne zamestnané zhotoviteľom v súlade s právnym poriadkom Slovenskej republiky.
36. Zhotoviteľ je povinný na požiadanie objednávateľa bezodkladne poskytnúť v nevyhnutnom rozsahu doklady (pracovné zmluvy, dohody o prácach vykonávaných mimo pracovného pomeru v zmysle Zákonníka práce) a osobné údaje fyzických osôb, prostredníctvom ktorých plní zmluvu, a ktoré sú potrebné na to, aby objednávateľ, mohol skontrolovať, či zhotoviteľ neporušuje zákaz nelegálneho zamestnávania.
37. V prípade, ak zhotoviteľ poruší svoju povinnosť podľa bodu 36. tohto článku a kontrolný orgán uloží objednávateľovi pokutu za porušenie zákazu prijať prácu alebo službu podľa § 7b ods. 5 zákona 82/2005 Z.z. o nelegálnej práci a nelegálnom zamestnávaní a o zmene a doplnení niektorých zákonov v znení neskorších predpisov, tak sa zhotoviteľ zaväzuje uhradiť objednávateľovi zmluvnú pokutu v sume rovnajúcej sa pokute uplatnenej kontrolným orgánom u objednávateľa, a to do siedmich dní odo dňa jej uplatnenia u zhotoviteľa objednávateľom.
38. Zhotoviteľ je povinný spolupracovať s ďalším zhotoviteľom, ktorý bude vykonávať prácu na stavenisku, a to pri prevencii, príprave a vykonávaní opatrení na zaistenie bezpečnosti a ochrany zdravia pri práci, koordinácii činností a vzájomnej informovanosti postupom podľa § 18 č. 124/2006 Z. z. o bezpečnosti a ochrane zdravia pri práci a o zmene a doplnení niektorých zákonov v znení neskorších predpisov.

**Článok VII.**

**Subdodávatelia**

1. Zhotoviteľ môže poveriť vykonaním diela alebo jeho časti subdodávateľa za podmienok dohodnutých v tejto zmluve. Pri vykonávaní diela alebo časti diela subdodávateľom má zhotoviteľ zodpovednosť tak, akoby ho vykonával sám. Plnenia subdodávateľa sú považované za plnenia zhotoviteľa. Objednávateľ nenesie žiadnu zodpovednosť voči subdodávateľom zhotoviteľa.
2. Zoznam subdodávateľov zhotoviteľa známych v čase uzavretia zmluvy je uvedený v prílohe č. 6 - Zoznam subdodávateľov, ktorá tvorí neoddeliteľnú prílohu tejto zmluvy.
3. Zhotoviteľ potvrdzuje, že podľa § 41 ods. 3 zákona č. 343/2015 Z. z. o verejnom obstarávaní a o zmene a doplnení niektorých zákonov v znení neskorších predpisov uviedol v prílohe č. 6 tejto zmluvy údaje o všetkých známych subdodávateľoch, údaje o osobe oprávnenej konať za subdodávateľa v rozsahu meno a priezvisko, adresa pobytu, dátum narodenia. Zhotoviteľ je povinný písomne oznámiť objednávateľovi akúkoľvek zmenu údajov o subdodávateľovi uvedených v predchádzajúcej vete do 3 pracovných dní odo dňa uskutočnenia tejto zmeny. Zhotovenie predmetu zmluvy prostredníctvom subdodávateľa nezbavuje zhotoviteľa povinnosti a zodpovednosti za riadne plnenie predmetu zmluvy v zmysle tejto zmluvy.
4. V prípade zmeny subdodávateľa je zhotoviteľ povinný písomne oznámiť objednávateľovi údaje o navrhovanom subdodávateľovi a o osobe oprávnenej konať za subdodávateľa v rozsahu meno a priezvisko, adresa pobytu a dátum narodenia najmenej 4 (štyri) pracovné dni pred jeho plánovaným využitím. Počas trvania tejto zmluvy je zhotoviteľ oprávnený zmeniť subdodávateľa uvedeného v prílohe č. 6 tejto zmluvy výlučne na základe predchádzajúceho písomného oznámenia a predchádzajúceho písomného odsúhlasenie objednávateľa
5. Zhotoviteľ je povinný zabezpečiť, aby jeho subdodávatelia v zmysle § 2 ods. 5 písm. e) zákona o verejnom obstarávaní a § 2 ods. 1 písm. a) bod 7 zákona č. 315/2016 Z. z. o registri partnerov verejného sektora a o zmene a doplnení niektorých zákonov v znení neskorších predpisov, ktorým vznikla povinnosť zápisu do registra partnerov verejného sektora, mali riadne splnené povinnosti ohľadom zápisu do registra partnerov verejného sektora v zmysle zákona č. 315/2016 Z. z.
6. Za účelom preukázania splnenia povinnosti v zmysle prechádzajúceho bodu tohto článku zmluvy je zhotoviteľ povinný kedykoľvek na výzvu objednávateľa bezodkladne, najneskôr však do 3 pracovných dní, predložiť objednávateľovi všetky zmluvy so subdodávateľmi identifikovanými v prílohe č. 6 tejto zmluvy, resp. následne doplnenými/ zmenenými postupom podľa bodu 4. tohto článku zmluvy a zároveň predložiť zoznam všetkých subdodávateľov v zmysle § 2 ods. 1 písm. a) bod 7 zákona č. 315/2016 Z. z., ktorí napĺňajú definičné znaky partnera verejného sektora v zmysle § 2 ods. 1 písm. a) bod 7 a § 2 ods. 2 zákona č. 315/2016 Z. z., v dôsledku ich participácie na plnení tejto zmluvy. Za úplnosť a pravdivosť poskytnutých údajov nesie plnú zodpovednosť zhotoviteľ.
7. V prípade, ak zhotoviteľ poruší povinnosť v zmysle bodu 5. tohto článku zmluvy, a teda bude táto zmluva plnená (resp. budú na jej plnení participovať) subdodávateľmi, ktorí si riadne nesplnili svoju zákonnú povinnosť zápisu (resp. jeho udržiavania) do registra partnerov verejného sektora, má objednávateľ právo na zmluvnú pokutu od zhotoviteľa vo výške 5 000,00 eur.
8. Objednávateľ si vyhradzuje právo odmietnuť subdodávateľa, a to najmä v prípade, ak existuje dôvodná obava, že plnenie záväzkov subdodávateľa podľa tejto zmluvy je vážne ohrozené a v prípade, ak subdodávateľ nespĺňa požiadavky na odborno-technickú spôsobilosť vo vzťahu k tej časti diela, ktorá má byť subdodávateľom zrealizovaná.
9. V prípade omeškania zhotoviteľa so splnením povinnosti v zmysle bodu 5. tohto článku zmluvy, má objednávateľ právo na zmluvnú pokutu vo výške 400,00 eur, a to za každý aj začatý deň omeškania.

**Článok VIII.**

**Spolupôsobenie objednávateľa a zhotoviteľa**

1. Objednávateľ sa zaväzuje odovzdať zhotoviteľovi stavenisko bez právnych a vecných vád, náležite zabezpečené a vybavené, zbavené práv a akýchkoľvek nárokov tretích osôb.
2. O odovzdaní a prevzatí staveniska bude urobený zápis podpísaný zástupcami obidvoch zmluvných strán. Podpísaním zápisu o odovzdaní a prevzatí staveniska prechádza na zhotoviteľa nebezpečenstvo škody na stavenisku a na zhotovovanom diele.
3. Povolenie na dočasné užívanie verejných a iných plôch a na využívanie komunikácií na osobitné účely obstará a poplatky za ne znáša zhotoviteľ.
4. Zmluvné strany sa zaväzujú, že budú dodržiavať všeobecne záväzné právne predpisy týkajúce sa bezpečnosti a ochrane zdravia pri práci, ochrany pred požiarmi a ochrany životného prostredia.
5. Objednávateľ zodpovedá za to, že riadny priebeh stavebných prác zhotoviteľa nebude rušený neoprávnenými zásahmi tretích osôb.
6. Zhotoviteľ je povinný bezodkladne najneskôr do 7 pracovných dní od nadobudnutia účinnosti tejto zmluvy písomne formou doporučeného listu doručiť objednávateľovi zoznam kontaktných osôb zhotoviteľa oprávnených konať vo veciach zmluvných vrátane oprávnených osôb plniť predmet zmluvy, a to v rozsahu: meno a priezvisko, telefónne číslo, emailová adresa, (ďalej len „zoznam oprávnených osôb zhotoviteľa“). Každá zmena v zozname oprávnených osôb zhotoviteľa musí byť zaslaná objednávateľovi formou doporučeného listu podpísaného oprávnených zástupcom zhotoviteľa najneskôr 7 dní pred vykonaním zmeny.
7. Objednávateľ bezodkladne najneskôr do 7 pracovných dní od nadobudnutia účinnosti tejto zmluvy písomne doručí zhotoviteľovi zoznam kontaktných osôb objednávateľa oprávnených konať vo veciach zmluvných vrátane oprávnených osôb vo veciach plnenia predmetu zmluvy, a to v rozsahu: meno a priezvisko, funkcia, telefónne číslo, emailová adresa (ďalej len „zoznam oprávnených osôb objednávateľa“). Zmena oprávnenej osoby objednávateľa musí byť zaslaná zhotoviteľovi písomne najneskôr 7 pracovných dní pred vykonaním zmeny.

**Článok IX.**

**Odovzdanie diela**

1. Zhotoviteľ splní svoj zmluvný záväzok zrealizovať dielo ukončením a odovzdaním riadne zhotoveného predmetného diela. Dielo bude odovzdané ako celok po jeho úspešnom kvalitatívnom a technickom vyskúšaní, preukazujúcom parametre diela predpísané touto zmluvou, realizačným projektom diela a príslušnými platnými STN a STN EN. Dielo bude považované za úplne a riadne zrealizované podpisom záverečného zápisu o odovzdaní a prevzatí diela v súlade s článkom IV. bodom 7. objednávateľom bez výhrad. Súčasťou záverečného zápisu o odovzdaní a prevzatí diela bude aj odovzdanie všetkej potrebnej dokumentácie:
2. osvedčení o vykonaných skúškach použitých materiálov,
3. dokladov o vykonaní predpísaných skúšok (v prípade požiadavky objednávateľa na účasť jeho zástupcov pri vykonávaní jednotlivých skúšok, je zhotoviteľ povinný umožniť zástupcom objednávateľa zúčastniť sa osobne vykonávania predmetných skúšok),
4. zápisnice o individuálnom a komplexom vyskúšaní, revízne správy, kontrolné správy, certifikáty, atesty, vyhlásenia o zhode, záručné listy, napr. výstupné revízne správy (najmä revíznu správu o prvej odbornej prehliadke a odbornej skúške v zmysle vyhlášky č. 508/2009 Z.z. § 9 až §13 sa preveruje predpísanými prehliadkami a skúškami podľa STN 33 1500:1991, STN 33 1600:1996, STN 33 2000-6:2004), a všetkých ďalších inštalácií, a doklady o vykonaní predpísaných skúškach (napr. tlakových),
5. kompletnú sprievodnú dokumentáciu strojov a zariadení, ktoré sú súčasťou odovzdávaného diela vrátane ich pasportov a návodov na bezpečné používanie, údržbu a obsluhu v slovenskom jazyku,
6. doklad o zaškolení obsluhy,
7. príručky pre prevádzku a údržbu diela (obsahujúcu najmä termíny vykonanie všetkých profylaktických servisných prehliadok a kontrol počas trvania záručnej doby v rozsahu podľa prílohy č. 5 tejto zmluvy),
8. zhotoviteľom potvrdenú projektovú dokumentáciu skutočného vyhotovenia so zakreslením všetkých zmien podľa skutočného stavu vykonaných prác, v tlačenom výstupe aj v digitálnom výstupe vo formáte DWG alebo DGN,
9. zoznam subdodávateľov obsahujúci údaje: profesia/predmet subdodávky, názov firmy, ulica, PSČ, mesto, telefón, fax, e-mail, kontaktná osoba, mobil.
10. Pokiaľ zhotoviteľ nepredloží všetky dokumenty a doklady uvedené ako súčasť zápisu o odovzdaní a prevzatí diela, dielo má vady brániace užívaniu a nie je pripravené k odovzdaniu.
11. Podpísaním zápisu o odovzdaní a prevzatí diela neprechádza na objednávateľa nebezpečenstvo škody na diele ani žiadnej jeho časti, pokiaľ objednávateľ prevezme dielo s drobnými vadami a nedorobkami nebrániacim užívaniu diela. K prechodu nebezpečenstva škody na diele na objednávateľa dochádza až úplným odstránením všetkých vád a nedorobkov vytknutých pri odovzdaní diela v zápise o odovzdaní a prevzatí diela, inak odovzdaním diela. V prípade zistenia, že dielo má vady a nedorobky, môže ho objednávateľ odmietnuť prevziať. Pokiaľ objednávateľ prevezme dielo s vadou alebo nedorobkom, nezbavuje sa týmto zhotoviteľ povinnosti vadu alebo nedorobok odstrániť. Zhotoviteľ je povinný vady a nedorobky uvedené zápise o odovzdaní a prevzatí diela odstrániť v lehotách určených objednávateľom v zápise o odovzdaní a prevzatí diela.
12. Ak objednávateľ odmietne prevziať dielo, je povinný spísať zápis, v ktorom uvedie dôvody, pre ktoré dielo neprevzal. Po odstránení vád a nedorobkov, pre ktoré dielo nebolo prevzaté objednávateľom, opakuje sa preberacie konanie podľa tohto článku zmluvy. Zhotoviteľ sa zaväzuje odstrániť vady a nedorobky zistené pri preberaní diela v lehote určenej objednávateľom, pokiaľ sa zmluvné strany písomne nedohodnú inak.

**Článok X.**

**Zodpovednosť za vady a záručná doba**

1. Zhotoviteľ zodpovedá za vady diela v zmysle § 560 a nasl.Obchodného zákonníka a za to, že predmet zmluvy bude mať v čase odovzdania zhotoviteľom a prevzatia objednávateľom a po stanovenú záručnú dobu technické vlastnosti zhodné s požiadavkami všeobecne záväzných platných predpisov v oblasti investičnej výstavby, STN, STN EN a že nemá vady, ktoré by znižovali jeho hodnotu alebo schopnosť jeho užívania k v zmluve určenému účelu (záruka za akosť diela).
2. Dielo je vadné, ak nemá vlastnosti určené právnymi predpismi, ustanoveniami STN, STN EN alebo ak sa nevyhotoví podľa projektovej dokumentácie predloženej objednávateľom.
3. Drobné odchýlky od projektovej dokumentácie, ktoré nemenia prijaté riešenie, ani nezvyšujú cenu diela, sa nepovažujú za vady, ak boli dohodnuté aspoň súhlasným zápisom v stavebnom denníku.
4. Zhotoviteľ nezodpovedá za vady diela, ak tieto vady spôsobilo použitie vecí odovzdaných mu na spracovanie objednávateľom v prípade, že zhotoviteľ ani pri vynaložení odbornej starostlivosti nevhodnosť týchto vecí nemohol zistiť alebo na ne objednávateľa upozornil a objednávateľ na ich použití trval. Zhotoviteľ takisto nezodpovedá za vady spôsobené dodržaním nevhodných pokynov daných mu objednávateľom, ak zhotoviteľ na nevhodnosť týchto pokynov písomne upozornil a objednávateľ na ich dodržaní trval alebo ak zhotoviteľ túto nevhodnosť nemohol zistiť.
5. Záručná doba na prevzaté dielo je 48 mesiacov. Záručná doba začína plynúť dňom odovzdania diela zhotoviteľom a prevzatia diela objednávateľom na základe zápisu o odovzdaní a prevzatí diela. Táto záručná doba neplatí pre tie zariadenia a súčasti diela, na ktoré výrobca dáva inú záručnú lehotu uvedenú v záručnom liste.
6. Náklady na odstránenie vád znáša zhotoviteľ, okrem tých prípadov, ak ide o vady, ktoré zavinil objednávateľ.
7. Vo veciach reklamácií a spôsobu vybavovania reklamácií platia v celom rozsahu ustanovenia Obchodného zákonníka a ďalších právnych predpisov a technických noriem platných na území Slovenskej republiky, pokiaľ sa zmluvné strany nedohodli inak.
8. Každá vada zistená objednávateľom počas záručnej doby musí byť bez zbytočného odkladu písomne oznámená zhotoviteľovi. Zhotoviteľ je povinný bez zbytočného odkladu po oznámení vady objednávateľom, najneskôr však do dvoch (2) pracovných dní po oznámení vady, vykonať šetrenie ohľadne vady a informovať objednávateľa o charaktere vady, jej rozsahu, dôvodoch a príčinách a navrhovanom spôsobe jej odstránenia. V prípade, že bude možné vadu odstrániť viacerými spôsobmi, je zhotoviteľ povinný tieto spôsoby oznámiť objednávateľovi a podať mu všetky dostupné a relevantné informácie o ich vhodnosti. Právo výberu spôsobu odstránenia vady má v každom jednotlivom prípade objednávateľ. V prípade, že nebude medzi zmluvnými stranami dohodnuté niečo iné, platí, že vady budú primárne odstraňované formou výmeny každej jednotlivej vadnej časti diela za novú časť bez vady bez zbytočného odkladu v lehote určenej objednávateľom.
9. Zmluvné strany sa dohodli na nasledujúcom postupe týkajúcom sa odstraňovania/opravovania tzv. urgentných vád diela. Na účely tejto zmluvy sa „urgentnou vadou“ diela rozumie akákoľvek vada, ktorá je na diele objavená počas jeho odovzdávania alebo v priebehu trvania záručnej doby a ktorá má podľa názoru objednávateľa taký charakter, že jej okamžité neodstránenie by viedlo alebo zrejme mohlo viesť ku škodám. V prípade, že bude objavená taká urgentná vada, je objednávateľ povinný bez zbytočného odkladu túto vadu zhotoviteľovi oznámiť a upozorniť ho, že ide o urgentnú vadu. Výskyt urgentnej vady by mal byť objednávateľom (pokiaľ to bude možné) zdokumentovaný, napr. fotografiou. Zhotoviteľ je povinný bez zbytočného odkladu po oznámení urgentnej vady objednávateľom, najneskôr však do 24 hodín po oznámení vady, vykonať šetrenie ohľadne vady a informovať objednávateľa o charaktere vady, jej rozsahu, dôvodoch a príčinách a navrhovanom spôsobe jej odstránenia. Pokiaľ zhotoviteľ neodstráni urgentnú vadu bez zbytočného odkladu alebo v lehote určenej objednávateľom, pokiaľ si zmluvné strany písomne nedohodnú inú lehotu, potom je objednávateľ oprávnený urgentnú vadu nechať odstrániť/opraviť sám alebo pomocou tretej osoby na náklady zhotoviteľa.
10. V prípade výmeny vadnej časti diela alebo vykonania opravy časti diela, sa zhotoviteľ zaväzuje poskytnúť objednávateľovi na príslušné opravené či vymenené časti diela ďalšiu záruku, a to v rovnakej dĺžke, aká je poskytovaná na zhotovenie diela podľa tejto zmluvy. Táto ďalšia záruka bude poskytnutá písomnou formou na celú novú záručnú dobu.
11. Vady zistené počas záručnej doby je zhotoviteľ povinný odstrániť na základe výzvy objednávateľa bez zbytočného odkladu v lehote určenej objednávateľom, pokiaľ nebude písomne dohodnuté inak. Zároveň si objednávateľ vyhradzuje právo nechať tieto vady odstrániť treťou stranou a vynaložené náklady uplatniť voči zhotoviteľovi; záruka na dielo zostáva nedotknutá.
12. Počas trvania záručnej doby sa zhotoviteľ zaväzuje vykonávať záručné servisné práce a opravy na vlastné náklady. Ďalej sa zhotoviteľ zaväzuje vykonávať počas trvania záručnej doby všetky profylaktické servisné prehliadky a kontroly v rozsahu podľa prílohy č. 5 tejto zmluvy za cenu uvedenú v prílohe č. 1 tejto zmluvy. Uvedené činnosti zahŕňajú najmä údržbu a záručný servis diela (pravidelné servisné prehliadky), opravy chýb a porúch, ktoré vzniknú opotrebovaním dielov, výmeny náhradných dielov s deklarovanou životnosťou, prácu a dopravu technika, reakčnú dobu (fyzický nástup technika na odstránenie nahlásenej poruchu predmetného zariadenia), odstraňovanie záručných vád v zmysle príslušných ustanovení tejto zmluvy, likvidáciu opotrebovaných spotrebných materiálov a chybných náhradných dielov vrátane dopravných nákladov, dodávku spotrebného materiálu (náplní) vrátane dopravných nákladov.
13. Po riadnom vykonaní profylaktických servisných prehliadok a kontrol spíšu zmluvné strany protokol o vykonaní profylaktických servisných prehliadok a kontrol potvrdený obidvoma zmluvnými stranami.

**Článok XI.**

**Poistenie diela**

1. K zabezpečeniu možných nárokov objednávateľa vyplývajúcich z tejto zmluvy musí zhotoviteľ do 7 dní odo dňa nadobudnutia účinnosti tejto zmluvy preukázať poistenie zodpovednosti za škody spôsobené v súvislosti s jeho predmetom podnikania, a to všetko až do uplynutia záručnej doby. Takisto musí zhotoviteľ preukázať vznik poistenia zabezpečujúceho minimálne tieto plnenia poisťovne v súvislosti s dielom realizovaným podľa tejto zmluvy: poistenie zodpovednosti za škodu pri realizácii diela (proti poškodeniu alebo zničeniu majetku iných osôb a proti usmrteniu alebo zraneniu osôb) min. 200 000,00 eur (slovom: dvestotisíc eur).
2. Poistenie uvedené v odseku 1.1 tohto článku zmluvy musí mať platnosť a účinnosť po celú dobu realizácie diela, vrátane doby dohodnutej pre odstránenie vád a nedorobkov a záručnej doby.
3. Zhotoviteľ prehlasuje, že má uzavreté všetky poistné zmluvy vyžadované zákonom v súvislosti s výkonom jeho podnikateľskej činnosti a na dielo realizované podľa tejto zmluvy a tieto poistné zmluvy a poistenie budú po celú dobu realizácie diela, ako aj počas záručnej doby, v platnosti a účinnosti. Zhotoviteľ sa zaväzuje predložiť objednávateľovi na požiadanie platné poistné zmluvy, resp. poistky, riadne a včas platiť poistné a na požiadanie objednávateľa predložiť doklady o riadnom a včasnom platení poistného.
4. Zhotoviteľ predloží objednávateľovi všetky kópie poistných zmlúv a iných dokumentov, ktoré sa vzťahujú k poisteniu podľa tejto zmluvy, a to bez zbytočného odkladu potom, čo ho o to objednávateľ požiada. Zhotoviteľ je povinný platiť riadne a včas poistné a plniť všetky povinnosti stanovené v poistných zmluvách a všeobecných poistných podmienkach príslušných poistiteľov. Akákoľvek zmena v poistných zmluvách podlieha po dobu platnosti tejto zmluvy písomnému súhlasu objednávateľa. Zhotoviteľ nie je oprávnený postúpiť, založiť, vinkulovať alebo inak obdobne nakladať s poistným plnením alebo inými právami vyplývajúcimi z poistných zmlúv. Zhotoviteľ je povinný uplatniť voči poistiteľom všetky nároky, ktoré mu vzniknú v súvislosti s vykonávaním diela a plnením povinností podľa tejto zmluvy a urobiť všetky kroky k vymoženiu týchto nárokov.
5. Zhotoviteľ uhradí objednávateľovi zmluvnú pokutu vo výške 330,00 eur (slovom: tristotridsať eur) bez DPH za každý deň omeškania s plnením akéhokoľvek jednotlivého záväzku uvedeného kdekoľvek v tomto článku tejto zmluvy.

**Článok XII.**

**Zmluvné sankcie**

1. Zmluvné strany sa dohodli na nasledovných zmluvných pokutách:
   1. ak bude zhotoviteľ v omeškaní s odovzdaním diela uvedeného v článku III. ods. 1. tejto zmluvy a dielo nebude riadne ukončené a odovzdané zhotoviteľom v termíne dohodnutom v článku IV. ods. 2 tejto zmluvy alebo nedodrží harmonogram prác, ktorí tvorí prílohu č. 3 tejto zmluvy, zhotoviteľ sa zaväzuje zaplatiť objednávateľovi zmluvnú pokutu vo výške 100,00 eur (slovom: jednosto eur) bez DPH za každý aj začatý deň omeškania,
   2. za omeškanie s odstránením prípadných vád a nedorobkov zistených pri odovzdaní diela v určených termínoch, zaplatí zhotoviteľ objednávateľovi za každú vadu a nedorobok, a za každý deň omeškania zmluvnú pokutu vo výške 50,00 eur (slovom päťdesiat eur) bez DPH. Zmluvnú pokutu v rovnakej výške zaplatí zhotoviteľ aj v prípade omeškania s odstraňovaním reklamovaných vád v záručnej dobe podľa článku X. bodu 11 tejto zmluvy ,
   3. v prípade omeškania objednávateľa s uhradením faktúr alebo iných pohľadávok uhradí objednávateľ zhotoviteľovi úrok z omeškania vo výške 0,02 % z dlžnej čiastky za každý deň omeškania,
   4. ak zhotoviteľ poruší akéhokoľvek svoj zmluvný záväzok týkajúci sa vykonania profylaktických servisných prehliadok a kontrol v rozsahu podľa prílohy č. 5 tejto zmluvy, počas trvania záručnej doby je zhotoviteľ povinný uhradiť objednávateľovi zmluvnú pokutu vo výške 500,00 eur (slovom: päťsto eur) bez DPH za každý jednotlivý prípad omeškania.
2. Zmluvné strany sa dohodli, že zhotoviteľ je povinný zaplatiť objednávateľovi zmluvnú pokutu vo výške 1 000,00 eur (slovom: jedentisíc eur) bez DPH v prípade:
   1. ak zhotoviteľ poruší svoje povinnosti tým spôsobom, že zhotoviteľ vadu zistenú objednávateľom neodstráni v primeranej lehote mu na to poskytnutej a porušenie povinnosti zhotoviteľa bude mať pre objednávateľa nepriaznivé dôsledky, spočívajúce v spôsobení škody vyššej ako 1 000,00 eur (slovom: jedentisíc eur) bez DPH.
   2. ktorékoľvek z vyhlásení a záruk zhotoviteľa podľa tejto zmluvy sa ukáže ako neúplné, alebo nepravdivé, zavádzajúce, nerealizovateľné alebo také, ktoré nebol zhotoviteľ oprávnený vyhlasovať a garantovať,
   3. ak zhotoviteľ poruší technologické postupy, za každý jednotlivý prípad porušenia.
3. V prípade, že zhotoviteľ v súvislosti s vykonávaním diela poruší predpisy BOZP alebo plán bezpečnosti a ochrany zdravia pri práci, zaplatí objednávateľovi zmluvnú pokutu:
   1. pokiaľ bolo nevyhnutné prerušiť práce z dôvodu priameho ohrozenia života zamestnancov na stavbe (vady na lešení, zdvíhacích zariadeniach a pod.), alebo pokiaľ došlo k poškodeniu zariadenia slúžiaceho k zaisteniu bezpečnosti pri práci (odstránenie zábradlí, krytov otvorov smerujúcich do nebezpečných priestorov a pod.) vo výške 300,00 eur (slovom: tristo eur) bez DPH,
   2. pokiaľ je možné porušenie odstrániť bez prerušenia prác alebo v stanovenom termíne vo   
      výške 100,00 eur (slovom: jednosto eur) bez DPH,
   3. za každé jednotlivé porušenie predpisov BOZP alebo plánu bezpečnosti a ochrany zdravia pri práci zamestnancov zhotoviteľa alebo jeho subdodávateľom vo výške 50,00 eur (slovom: päťdesiat eur) bez DPH,
   4. za každý začatý deň omeškania s odstránením porušenia ohrozujúceho bezpečnosť práce počnúc dňom upozornenia na porušenie až do jej odstránenia vo výške 100,00 eur (slovom: jednosto eur)bez DPH,
   5. za každé jednotlivé zistenie, že niektorý zo zamestnancov zhotoviteľa alebo jeho subdodávateľov sa nachádza na stavenisku pod vplyvom alkoholu alebo iných omamných látok vo výške 500,00 eur (slovom: päťsto eur) bez DPH.
4. Zároveň s právom na odstúpenie od tejto zmluvy v zmysle § 15 ods. 1 zákona č. 315/2016 Z. z. o registri partnerov verejného sektora a o zmene a doplnení niektorých zákonov v znení zákona č. 38/2017 Z. z. (ďalej len „zákon č. 315/2016 Z. z.“) vzniká objednávateľovi aj právo na zmluvnú pokutu vo výške 1 000,00 eur (slovom: tisíc eur) za každý deň existencie dôvodu vzniku práva na odstúpenie od zmluvy v zmysle § 15 ods. 1 zákona č. 315/2016 Z. z., pričom toto právo zaniká, ak objednávateľ odstúpi od zmluvy v súlade s § 15 ods. 1 zákona č. 315/2016 Z. z. Pre zamedzenie pochybností rovnako zaniká aj právo na odstúpenie od zmluvy, ak si objednávateľ uplatní nárok na zmluvnú pokutu.
5. Zmluvná pokuta patrí objednávateľovi za každé jedno porušenie povinnosti zhotoviteľom osobitne.
6. Zmluvné strany sa dohodli, že objednávateľ je oprávnený popri nároku na zmluvnú pokutu podľa tohto článku tejto zmluvy požadovať od zhotoviteľa aj náhradu škody v celom rozsahu, ktorá mu takýmto porušením povinnosti vznikla.
7. O použití ktorejkoľvek zo sankcií uvedených v tomto článku tejto zmluvy majú zmluvné strany povinnosť navzájom sa bez zbytočného odkladu písomne informovať.
8. Splatnosť zmluvných pokút v zmysle tejto zmluvy je do 30 dní odo dňa doručenia faktúry druhej zmluvnej strane.

**Článok XIII.**

**Okolnosti vylučujúce zodpovednosť (vyššia moc)**

1. Za porušenie zmluvy sa nepovažuje, ak ktorákoľvek zo zmluvných strán nie je schopná plniť svoje záväzky z dôvodov vyššej moci. Pod pojmom vyššia moc sa rozumie akákoľvek nepredvídateľná udalosť, ktorá je nezávislá od vôle zmluvných strán a jej následky sa nedajú odvrátiť (napr. požiar, povodeň, zemetrasenie, vojna, celoštátny štrajk, nepriaznivé poveternostné podmienky neumožňujúce realizáciu diela podľa príslušných technologických postupov a noriem).
2. Na požiadanie zmluvnej strany, ktorej boli oznámené okolnosti vyššej moci je povinná dotknutá zmluvná strana predložiť hodnoverný dôkaz. Zhotoviteľ je povinný preukázať nepriaznivé poveternostné podmienky písomným potvrdením Slovenského hydrometeorologického ústavu. Ak sa zmluvné strany nedohodnú inak, dohodnuté zmluvné termíny sa predlžujú o trvanie vyššej moci a o dobu nevyhnutnú na odstránenie jej priamych následkov.
3. Tá zmluvná strana, ktorá sa odvolá na vyššiu moc, je povinná oznámiť to druhej zmluvnej strane najneskôr do 5 dní od vzniku tejto skutočnosti, ďalej budú zmluvné strany postupovať podľa Obchodného zákonníka.

**Článok XIV.**

**Ukončenie platnosti a účinnosti zmluvy**

1. Táto zmluva zanikne riadnym splnením predmetu zmluvy. Zmluva môže zaniknúť aj písomnou dohodou zmluvných strán, písomným odstúpením od zmluvy, písomnou výpoveďou objednávateľa.
2. V prípade, ak nie je v tejto zmluve uvedené inak, môžu od tejto zmluvy zmluvné strany odstúpiť podľa ustanovení obchodného zákonníka. Objednávateľ má ďalej právo okamžite odstúpiť od tejto zmluvy okrem prípadov nepodstatného a podstatného porušenia zmluvy v prípade, ak:
   1. bude na majetok zhotoviteľa vyhlásený konkurz a/alebo je zhotovitelovi povolená reštrukturalizácia a/alebo zhotoviteľ vstúpi do likvidácie,
   2. zhotoviteľ stratil spôsobilosť vyžadovanú zákonom č. 343/2015 Z. z. o verejnom obstarávaní a o zmene a doplnení niektorých zákonov v znení neskorších predpisov na riadne plnenie tejto zmluvy,
   3. právoplatným rozhodnutím Protimonopolného úradu Slovenskej republiky bolo konštatované, že zhotoviteľ sa pri získaní zákazky, ktorej výsledkom je táto zmluva, dopustil kolúzneho správania a/alebo v prípade, ak zhotoviteľ iným nedovoleným spôsobom ovplyvnil výber víťazného uchádzača, čím narušil alebo ohrozil hospodársku súťaž.
3. Zmluvné strany sa dohodli, že v prípade podstatného porušenia zmluvných povinností jednou zmluvnou stranou, druhá zmluvná strana má právo okamžite odstúpiť od tejto zmluvy. Odstúpenie od zmluvy musí byť druhej zmluvnej strane oznámené písomne.
4. Za podstatné porušenie zmluvy podľa predchádzajúceho ustanovenia sa považujú:
   1. ak zhotoviteľ nebude plniť úlohy z kontrolných porád stavby, ktoré majú vplyv na kvalitu prác a stanovenú lehotu realizácie diela,
   2. ak zhotoviteľ nesplní ktorýkoľvek z termínov uvedených v článku IV. „Čas a miesto plnenia“ tejto zmluvy,
   3. ak zhotoviteľ poruší akýkoľvek svoj zmluvný záväzok týkajúci sa vykonania profylaktických servisných prehliadok a kontrol počas trvania záručnej doby v rozsahu podľa prílohy č. 5 tejto zmluvy,
   4. ak zhotoviteľ bude vykonávať dielo v rozpore s podmienkami dohodnutými v zmluve alebo technologickými postupmi určenými platnými predpismi,
   5. porušenie povinností zhotoviteľa pri vykonávaní diela dohodnutých v tejto zmluve, je na to písomne upozornený a napriek tomu nezjedná nápravu,
   6. neprevzatie staveniska zhotoviteľom,
   7. ak zhotoviteľ poruší zákaz nelegálnej práce a nelegálneho zamestnávania v zmysle právneho poriadku Slovenskej republiky,
   8. ak zhotoviteľ neodstráni vady a nedorobky zistené pri preberacom konaní alebo vady zistené počas záručnej doby v lehote určenej podľa príslušných ustanovení tejto zmluvy,
   9. vadné plnenie zhotoviteľa,
   10. nedodržanie technologických postupov zhotoviteľom,
   11. omeškanie objednávateľa s plnením finančných záväzkov vyplývajúcich z tejto zmluvy trvajúce dlhší čas ako 15 dní,
   12. podstatné porušenia zmluvy definované v iných ustanoveniach tejto zmluvy.
5. Za nepodstatné porušenie tejto zmluvy sa považuje každé porušenie zmluvy, okrem porušení zmluvy definovaných v tejto zmluve ako podstatné porušenie tejto zmluvy. V prípade nepodstatného porušenia tejto zmluvy je druhá zmluvná strana oprávnená odstúpiť od tejto zmluvy len v prípade, že zmluvná strana, ktorá je v omeškaní, nesplní svoju zmluvnú povinnosť ani napriek písomnému upozorneniu a poskytnutiu primeranej dodatočnej lehoty, ktorá jej bola na to poskytnutá. V písomnom upozornení musí byť podrobne špecifikované porušenie zmluvnej povinnosti ako aj upozornenie na právo odstúpiť od tejto zmluvy v prípade neodstránenia porušenia ani v dodatočnej lehote. V prípade neodstránenia porušenia ani v dodatočnej lehote má zmluvná strana právo odstúpiť od tejto zmluvy doručením písomného oznámenia o odstúpení od zmluvy druhej zmluvnej strane.
6. Objednávateľ má ďalej právo okamžite odstúpiť od tejto zmluvy v súlade s § 19 zákona o verejnom obstarávaní.
7. Každá zo zmluvný strán je oprávnená odstúpiť od tejto zmluvy, pokiaľ jej to umožňuje zákon č. 315/2016 Z. z. o registri partnerov verejného sektora a o zmene a doplnení niektorých zákonov v znení neskorších predpisov.
8. V prípade odstúpenia od zmluvy ktorejkoľvek zo zmluvných strán má zhotoviteľ nárok na úhradu skutočne realizovaných prác na základe vykonanej inventarizácie na stavbe.
9. V prípade, že ktorákoľvek strana odstúpi od tejto zmluvy, musí písomné odstúpenie od zmluvy doručiť druhej strane. Účinky odstúpenia nastanú dňom doručenia písomného oznámenia o odstúpení od zmluvy druhej zmluvnej strane.

**Článok XV.**

**Ostatné ustanovenia**

1. Zhotoviteľ nie je oprávnený previesť práva a povinnosti vyplývajúce pre neho z tejto zmluvy, ani ich časti, na inú osobu. Zhotoviteľ ďalej nie je oprávnený postúpiť a ani založiť akékoľvek svoje pohľadávky voči objednávateľovi vzniknuté na základe alebo v súvislosti s touto zmluvou alebo s plnením záväzkov podľa tejto zmluvy. Zhotoviteľ nie je oprávnený jednostranne započítať akúkoľvek svoju pohľadávku voči objednávateľovi vzniknutú z akéhokoľvek dôvodu proti pohľadávke objednávateľa voči zhotoviteľovi vzniknutej na základe alebo v súvislosti s touto zmluvou.
2. Zhotoviteľ berie na vedomie, že prípadnú škodu spôsobenú krádežou, stratou, zničením alebo iným poškodením jeho majetku (v areáli stavby) znáša v plnej výške.

**Článok XVI.**

**Záverečné ustanovenia**

1. Akékoľvek zmeny tejto zmluvy vyžadujú písomnú formu a súhlas zmluvných strán. Táto zmluva môže byť menená v súlade s príslušnými ustanoveniami zákona o verejnom obstarávaní len formou písomných a očíslovaných dodatkov, ktoré budú schválené a podpísané oprávnenými zástupcami oboch zmluvných strán.
2. Zmluva je vyhotovená v šiestich rovnopisoch, z ktorých obdrží dva rovnopisy zhotoviteľ a štyri rovnopisy objednávateľ.
3. Zmluvné strany sa dohodli, že písomná korešpondencia bude doručovaná na adresy uvedené v článku I tejto zmluvy a v prípade ich zmeny je povinná tá strana, u ktorej zmena nastala o tom písomne druhú zmluvnú stranu bez zbytočného odkladu informovať. V prípade akýchkoľvek nejasností, neprevzatia písomností či pochybností pri doručovaní písomností bude za deň doručenia považovaný 3. pracovný deň nasledujúci po dni, kedy bola písomnosť preukázateľne odoslaná na adresu zmluvnej strany uvedenú v článku I tejto zmluvy, resp. na inú adresu písomne oznámenú druhej zmluvnej strane. Akákoľvek písomnosť podľa tejto zmluvy bude považovaná za riadne doručenú aj vtedy, ak ju adresát odmietne prevziať.
4. Táto zmluva je uzavretá podľa právneho poriadku Slovenskej republiky, pričom práva, povinnosti a vzťahy zmluvných strán v tejto zmluve neupravené sa budú spravovať príslušnými ustanoveniami Obchodného zákonníka a ďalších všeobecne záväzných právnych predpisov.
5. Zmluvné strany sa zaväzujú, že budú postupovať v súlade s oprávnenými záujmami druhej strany a že vykonajú všetky právne úkony, ktoré sa ukážu byť nevyhnutné pre realizáciu činností upravených touto zmluvou. Záväzok súčinnosti sa vzťahuje len na také úkony, ktoré prispejú alebo majú prispieť k dosiahnutiu účelu tejto zmluvy.
6. Zmluvné strany sa zaväzujú prípadné zmeny právneho stavu, ktoré by mohli mať vplyv na plnenie podmienok tejto zmluvy, oznámiť písomne druhej zmluvnej strane najneskôr 30 dní pred predpokladanou zmenou.
7. V prípade sporného výkladu ustanovení tejto zmluvy alebo neplnenia záväzkov zmluvných strán sa obidve zmluvné strany budú snažiť prednostne dosiahnuť vzájomnú dohodu. Pokiaľ sa zmluvné strany nedohodnú, budú sa snažiť dosiahnuť súdny zmier. Prípadné spory týkajúce sa výkladu a realizácie tejto zmluvy budú riešené vecne a miestne príslušnými súdmi Slovenskej republiky.
8. V prípade, ak sa niektoré ustanovenie tejto zmluvy stane neplatným, neúčinným alebo nevykonateľným, nie sú tým dotknuté ostatné ustanovenia tejto zmluvy. Príslušné ustanovenie zmluvy sa nahradí takým platným a účinným zákonným ustanovením, ktoré je mu svojím významom a účelom najbližšie.
9. Táto zmluva je povinne zverejňovaná zmluva podľa ustanovení § 5a zákona č. 211/2000 Z. z. o slobodnom prístupe k informáciám v znení neskorších predpisov (ďalej len „zákon o slobodnom prístupe k informáciám“) v spojení s ustanoveniami § 1 ods. 2 Obchodného zákonníka a ustanoveniami § 47a zákona č. 40/1964 Zb. Občianskeho zákonníka v znení neskorších predpisov). Zhotoviteľ súhlasí so zverejnením tejto zmluvy (vrátane jej prípadných dodatkov) a faktúr zhotoviteľa doručených objednávateľovi, pričom zhotoviteľ tiež disponuje písomným súhlasom inej dotknutej osoby (osoby konajúcej za zhotoviteľa) na zverejnenie jej údajov v tejto zmluve a vo faktúrach zhotoviteľa, a to zverejnenie objednávateľom počas trvania jeho povinnosti podľa § 5a ods. 1, 6 a 9 a § 5b zákona o slobodnom prístupe k informáciám; tento súhlas možno odvolať len po predchádzajúcom písomnom súhlase objednávateľa.
10. Táto zmluva nadobúda platnosť a je pre zmluvné strany záväzná odo dňa jej podpísania oprávnenými zástupcami oboch zmluvných strán; ak oprávnení zástupcovia oboch zmluvných strán nepodpíšu túto zmluvu v ten istý deň, tak rozhodujúci je deň neskoršieho podpisu. Táto zmluva nadobúda účinnosť dňom nasledujúcim po dni jej zverejnenia na webovom sídle (internetovej stránke) objednávateľa (§ 47a ods. 1 Občianskeho zákonníka v spojení s § 1 ods. 2 Obchodného zákonníka a s § 5a ods. 1, 6 a 9 zákona o slobodnom prístupe k informáciám).
11. Objednávateľ pri spracúvaní osobných údajov dotknutých osôb zhotoviteľa pre účely plnenia tejto zmluvy postupuje v súlade so zákonom č. 18/2018 Z. z. o ochrane osobných údajov a o zmene a doplnení niektorých zákonov a nariadenia Európskeho parlamentu a Rady (EÚ) č. 2016/679 z 27. apríla 2016 o ochrane fyzických osôb pri spracúvaní osobných údajov a o voľnom pohybe takýchto údajov, ktorým sa zrušuje smernica 95/46/ES. Informácia o podmienkach spracúvania osobných údajov dotknutých osôb je zverejnená na webovom sídle objednávateľa: https://www.nbs.sk/sk/ochrana-osobnych-udajov.
12. Zmluvné strany (každá za seba) zhodne vyhlasujú, že sú plne spôsobilé na právne úkony, že ich zmluvná voľnosť nie je žiadnym spôsobom obmedzená, že sú oprávnené plniť si v celom rozsahu záväzky dohodnuté touto zmluvou a že táto zmluva nevznikla v tiesni, ani za nápadne nevýhodných alebo nevyhovujúcich podmienok pre žiadnu zo zmluvných strán. Súčasne zmluvné strany (každá za seba) zhodne vyhlasujú, že sa s touto zmluvou dôkladne oboznámili a jej obsahu porozumeli, pričom táto zmluva je určitá a zrozumiteľná a plne zodpovedá slobodnej, vážnej a určitej vôli zmluvných strán. Na dôkaz týchto skutočností zmluvné strany prostredníctvom svojich oprávnených zástupcov podpísali túto zmluvu.

Za objednávateľa: Za zhotoviteľa:

V Bratislave, dňa <vyplní verejný obstarávateľ> V <vyplní uchádzač>, dňa <vyplní uchádzač>

............................................... ..............................................

<vyplní verejný obstarávateľ> <vyplní uchádzač>

Prílohy k zmluve, ktoré tvoria neoddeliteľnú časť tejto zmluvy sú:

Príloha č. 1 – Ponukový rozpočet a ocenenie profylaktických servisných prehliadok a kontrol,

Príloha č. 2 – Štatút zmenového konania,

Príloha č. 3 – Harmongram prác

Príloha č. 4 – Podmienky vykonávania diela týkajúce sa BOZP, PO a ŽP,

Príloha č. 5 – Rozsah profylaktických servisných prehliadok a kontrol počas záručnej doby.

Príloha č. 6 – Zoznam subdodávateľov zhotoviteľa.

Príloha č. 1 k Zmluve o dielo č. <vyplní uchádzač>

**Ponukový rozpočet**

**a**

**ocenenie profylaktických servisných prehliadok a kontrol**

<doplní uchádzač>

Príloha č. 2 k Zmluve o dielo č. <vyplní uchádzač>

ŠTATÚT

zmenového konania

Zmenové konanie je dohodnutý postup pri prijímaní navrhovaných zmien projektovej dokumentácie v priebehu realizácie diela a je zamerané na urýchlenú realizáciu vzniknutých naviac prác v nevyhnutnom rozsahu.

1. **Predkladanie návrhov zmien**

1. 1. Návrh na zmenu môže predkladať každý účastník výstavby (projektant, objednávateľ, zhotoviteľ)

1.2. Návrhy na zmenu budú predkladané neodkladne po zistení nutnosti zmeny a to písomne – zápisom do denníka.

* 1. Písomná požiadavka s návrhom zmeny bude obsahovať najmä:
* kto návrh na zmenu predkladá (organizácia, meno, dátum)
* označenie miesta, ktorého sa navrhovaná zmena týka
* súčasný stav projektovej dokumentácie a realizácie
* názov a technický popis navrhovanej zmeny v prípade potreby vrátane potrebných náčrtkov,
* uvedenie dôsledkov neprijatia zmeny,
* zdôvodnenie ceny vrátane jej položkovitého ocenenia. Oceňovanie zmien bude podľa jednotkových cien uvedených v jednotlivých položkách podľa Prílohy č.1 – Ponukový rozpočet,.
* odhad časovej a finančnej náročnosti zmeny,

1. **Prerokovanie zmien.**
   1. Objednávateľ písomne vyzve zhotoviteľa na rokovanie o návrhu zmeny.
   2. Na pracovnom prerokovaní návrhu zmeny sa posúdia najmä technické, administratívne a finančné podmienky návrhu zmeny.
   3. Pracovné prerokovanie sa musí uskutočniť i v prípade, že niektorý účastník zmenového konania má odmietavé stanovisko.
   4. Zmenové konanie organizuje objednávateľ za podmienky obdržania všetkých potrebných materiálov pre posúdenie návrhu zmeny.
2. **Schválenie zmien.**
   1. Po pracovnom prerokovaní návrhu zmeny a jej prijatí bude podpísaná Zápisnica o rokovacom zmenovom konaní.
   2. Objednávateľ schválením a podpísaním Zápisnice o rokovacom zmenovom konaní objednáva realizáciu zmeny u zhotoviteľa.
   3. Zmeny, ktoré majú vplyv na termín ukončenia prác, je možné vykonať len na základe dodatku k zmluve.
   4. Zmeny, ktoré nemajú vplyv na cenu a termín ukončenia prác a nezhoršujú štandard vybavenia diela nepodliehajú zmenovému konaniu podľa tohto štatútu.
3. **Zástupcovia splnomocnení na pracovné prerokovanie zmien:**

za objednávateľa:

za projektanta:

za zhotoviteľa:

Podpisy zástupcov zmluvných strán:

Za objednávateľa: Za zhotoviteľa :

V Bratislave, dňa V Bratislave, dňa

…………………………………… ………………………………………….

Príloha č. 3 k Zmluve o dielo č. <vyplní uchádzač>

Harmonogram prác

<doplní uchádzač>

Poznámka:

Harmonogram rozpracovaný po týždňoch doplní a upresní podľa potreby uchádzač. Podmienkou je vykonávanie prác najneskôr od 44. týždňa 2019 do konca roku 2019.

* 1. etapa – prípravné práce a demontáž zariadení mimo strojovne
  2. . etapa – montáž zariadení a práce spojené s odovzdaním diela

Medzi 1. a 2. etapou sa bude realizovať výmena strešnej krytiny v trvaní cca 5 dní – dodávka objednávateľa.

Príloha č. 4 k Zmluve o dielo č. <vyplní uchádzač>

**Podmienky vykonávania diela**

**týkajúce sa BOZP, PO a ŽP**

# I. Ochrana životného prostredia

1. Zhotoviteľ je pri vykonávaní diela povinný dodržiavať ustanovenia všeobecne záväzných právnych predpisov o ochrane životného prostredia.
2. Zhotoviteľ je zodpovedný za znečistenie a poškodenie životného prostredia, ku ktorému došlo v súvislosti s vykonávaním diela. Zhotoviteľ je povinný odstrániť následky takého znečistenia a poškodenia a nahradiť spôsobené škody. Zároveň znáša všetky sankcie s tým spojené.
3. Zhotoviteľ je povinný vlastné mechanizmy a mechanizmy svojich subdodávateľov prevádzkovať a udržiavať v riadnom technickom stave tak, aby nedochádzalo k únikom znečisťujúcich látok do životného prostredia. Je povinný mechanizmy a zariadenia prevádzkovať a udržiavať v súlade s podmienkami určenými ich výrobcami a právnymi predpismi v oblasti ochrany ovzdušia. V prípade zistenia porušenia uvedených povinností, má Objednávateľ právo zastaviť prevádzku týchto mechanizmov a vykázať ich zo svojich objektov.
4. Plnenie povinností pôvodcu a držiteľa odpadov pre odpady vznikajúce pri servisných, čistiacich alebo udržiavacích prácach vykonávaných v sídle alebo mieste podnikania alebo inom mieste pôsobenia objednávateľa, zabezpečuje objednávateľ v zmysle platného zákona o odpadoch.
5. Plnenie povinností pôvodcu a držiteľa odpadov pre odpady, ktoré vzniknú v súvislosti s vykonávaním iných prác pri vykonávaní diela, je povinný zabezpečiť zhotoviteľ v zmysle platného zákona o odpadoch. Zhotoviteľ je povinný zaradiť odpad v zmysle katalógu odpadov, viesť evidenciu odpadov s evidovaním druhu a množstva odpadov, spôsobu nakladania s nimi, konečného zhodnocovateľa resp. zneškodňovateľa; triediť odpad podľa druhov a zabezpečiť prednostne jeho zhodnotenie, a ak to nie je možné, zabezpečiť jeho zneškodnenie u oprávnenej organizácie. Je povinný vypracovať a zabezpečiť schválenie zákonom požadovaných dokladov a získanie potrebných súhlasov. Kópie dokumentácie o nakladaní s odpadmi odovzdá pri odovzdaní vykonaných prác zhotoviteľ objednávateľovi,
6. Ak sú súčasťou diela látky alebo ak sú pri vykonávaní diela použité látky, ktoré majú jednu alebo viac nebezpečných vlastností, je zhotoviteľ povinný v príslušnej dokumentácii charakterizovať riziká vyplývajúce z používania diela, identifikovať nebezpečenstvá a určiť opatrenia na bezpečnú manipuláciu, skladovanie a prepravu týchto látok resp. tohto diela, a to najmä z hľadiska ochrany zdravia a životného prostredia. V prípade, ak súčasťou diela je dodávka tovaru, ktorý obsahuje nebezpečné chemické látky alebo nebezpečné chemické prípravky, obchodný partner je povinný poskytnúť kartu bezpečnostných údajov v súlade s osobitnými právnymi predpismi.

# II. Bezpečnosť a ochrana zdravia pri práci a ochrana pred požiarmi

1. Zhotoviteľ zodpovedá za prípravu a vykonávanie opatrení na zaistenie bezpečnosti, ochrany zdravia pri práci (ďalej len „BOZP“) a ochrany pred požiarmi (ďalej len „PO“), koordináciu činností a informovanosť svojich zamestnancov a osôb konajúcich v jeho mene, ako aj zamestnancov objednávateľa na mieste výkonu predmetu zmluvy, keď v súvislosti s jej plnením môže dôjsť k ohrozeniu oprávnených záujmov objednávateľa.
2. Zhotoviteľ vykoná všetky potrebné opatrenia, aby zabezpečil na pracovisku v rozsahu predmetu zmluvy a v súvislosti s jej plnením bezpečnosť svojich zamestnancov, zamestnancov objednávateľa a ďalších osôb, ktoré sa s vedomím objednávateľa zdržujú v mieste plnenia predmetu zmluvy.
3. Zhotoviteľ je povinný starať sa o bezpečnosť a ochranu zdravia všetkých osôb, ktoré sa nachádzajú s jeho vedomím na mieste plnenia predmetu zmluvy.
4. Zhotoviteľ v súvislosti s plnením predmetu zmluvy môže užívať pracoviská, prevádzkovať pracovné prostriedky a používať pracovné postupy, len ak zodpovedajú predpisom na zaistenie bezpečnosti a ochrany zdravia pri práci, ak sú dodržané podmienky, ktoré vymedzil ich projektant, konštruktér, tvorca alebo výrobca a po vykonaní údržby, prehliadok, kontrol, skúšok ustanovených osobitnými predpismi alebo technickou dokumentáciou výrobcu.
5. Zhotoviteľ sa zaväzuje:
   1. dodržiavať právne predpisy na zaistenie BOZP a PO; dodržiavať ostatné predpisy, zásady bezpečnej práce, zásady ochrany zdravia pri práci a zásady bezpečného správania na pracoviskách objednávateľa, dodržiavať určené technologické alebo pracovné postupy, návody, pravidlá, pokyny a interné predpisy objednávateľa, ktoré súvisia s plnením predmetu zmluvy a s ktorými bol oboznámený,
   2. konať tak, aby umožnil zamestnancom objednávateľa a tretím osobám plniť povinnosti na zaistenie BOZP a PO,
   3. vykonávať opatrenia na zaistenie bezpečnosti a ochrany zdravia pri práci so zreteľom na všetky okolnosti týkajúce sa plnenia predmetu zmluvy a v súlade s právnymi predpismi a ostatnými predpismi na zaistenie bezpečnosti a ochrany zdravia pri práci, zohľadňovať pritom meniace sa skutočné a predvídateľné okolnosti. V tej súvislosti určovať bezpečné pracovné postupy, určovať a zabezpečovať ochranné opatrenia, ktoré sa musia vykonať, a určovať a zabezpečovať ochranné prostriedky, ktoré sa musia používať,
   4. vykonávať iba práce, obsluhovať iba stroje a zariadenia a používať iba látky, ktoré boli určené špecifikáciou pre plnenie predmetu zmluvy,
   5. zabezpečovať, aby pracoviská, komunikácie, organizácia práce, pracovné prostriedky, materiály, pracovné a výrobné postupy, ktoré využíva zhotoviteľ v súvislosti s plnením predmetu zmluvy neohrozovali bezpečnosť a zdravie osôb, ktoré sa oprávnene zdržujú v mieste plnenia predmetu zmluvy,
   6. bezodkladne oznamovať zodpovednému zástupcovi objednávateľa nedostatky a iné závažné skutočnosti, ktoré by pri práci mohli ohroziť bezpečnosť alebo zdravie zamestnancov objednávateľa alebo iných osôb, ktoré sa zdržujú na mieste plnenia predmetu zmluvy o ktorých sa dozvedel v súvislosti s jej plnením,
   7. dodržiavať zákaz fajčenia a požívania alkoholických nápojov na pracoviskách objednávateľa. Zamestnanec zhotoviteľa alebo osoba konajúca v jeho mene je povinná podrobiť sa vyšetreniu, ktoré vykonáva objednávateľ oprávnenými zamestnancami za účelom zistenia, či nie je pod vplyvom alkoholických nápojov, omamných látok alebo psychotropných látok. Ak podľa postupov zisťovania, uvedených v internom predpise objednávateľa, bola u zamestnanca zhotoviteľa vykonaná kontrola na dodržiavanie zákazu požitia alkoholických nápojov s pozitívnym výsledkom, tento zamestnanec sa stal pre objednávateľa neakceptovateľným a zhotoviteľ je povinný rešpektovať požiadavku objednávateľa na jeho výmenu.
6. Zhotoviteľ v súvislosti s plnením predmetu zmluvy je povinný vykonať ochranné opatrenia:
   1. náležite inštalovať, používať a udržiavať bezpečnostné a ochranné zariadenia nevyhnutné na zaistenie bezpečnosti, ochrany zdravia pri práci na mieste plnenia predmetu zmluvy. V tej súvislosti je povinný aj vhodne zabezpečiť miesto plnenia predmetu zmluvy proti vstupu nepovolaných osôb.
   2. môže začať plniť predmet zmluvy až vtedy, ak je miesto plnenia náležite zabezpečené, vybavené na bezpečný výkon práce a sú dodržané všetky podmienky na zaistenie bezpečnosti a ochrany zdravia ustanovené platnými právnymi predpismi.
   3. zabezpečí dodržiavanie zákazu vstupovať a zdržiavať sa v priestore a vykonávať tam činnosti, ktoré by mohli bezprostredne ohroziť život alebo zdravie pokiaľ nevykonal a neskontroloval vykonanie všetkých opatrení za zaistenie bezpečnosti a ochrany zdravia pri práci.
   4. dodržiavať bezpečnostné označenia, výstražné signály a príslušné upozornenia a pokyny kompetentných vedúcich zamestnancov objednávateľa v mieste plnenia predmetu zmluvy.
   5. povinný zreteľne označovať pracoviská a zariadenia , ktoré môžu ohroziť alebo poškodiť zdravie zamestnanca, a používať bezpečnostné a zdravotné označenie pri práci podľa osobitného predpisu,
   6. zabezpečiť pohyb svojich zamestnancov a osôb konajúcich v jeho mene len na určenom pracovisku a v určenom priestore.
7. Zhotoviteľ je povinný bezodkladne oboznámiť objednávateľa o mimoriadnej udalosti (nebezpečná udalosť, pracovný úraz zamestnanca zhotoviteľa alebo inej osoby konajúcej v mene zhotoviteľa), ktorá sa stala v súvislosti s plnením predmetu zmluvy. O tomto je povinný informovať objednávateľa aj vtedy, ak k mimoriadnej udalosti nedošlo v súvislosti s plnením predmetu zmluvy ale na pracoviskách objednávateľa.
8. Zhotoviteľ zodpovedá za vedenie predpísanej technickej a prevádzkovej dokumentácie súvisiacej s jeho plnením predmetu zmluvy v rozsahu a kvalite určenej platným právnym predpisom a požiadavkami objednávateľa tak, aby zodpovedala skutočnému stavu.
9. Technickú dokumentáciu nevyhnutnú pre uvedenie diela do prevádzky a jeho užívanie v súlade s platnými právnymi predpismi je zhotoviteľ povinný odovzdať objednávateľovi najneskôr pri odovzdaní, resp. prevzatí diela. Projektová, sprievodná technická a prevádzková dokumentácia musí byť vyhotovená v slovenskom jazyku. Uvedené sa nevzťahuje na doklady, preukazujúce zhodu s požadovanými technickými predpismi podľa osobitného predpisu.
10. Zhotoviteľ pri plnení predmetu zmluvy vypracováva, vedie, uchováva a v prípade potreby neodkladne aktualizuje predpísanú dokumentáciu, záznamy a evidenciu súvisiacu so zabezpečením bezpečnosti a ochrany zdravia pri práci.
11. Zhotoviteľ za účelom vytvorenia podmienok na zaistenie bezpečnosti práce v súvislosti plnením zmluvných činností musí vypracovať technologický alebo pracovný postup montáže ním montovaných stavebných a technologických konštrukcií, obsahujúci požiadavky na zaistenie bezpečnosti a ochrany zdravia pri práci.
12. Zhotoviteľ pri zmene podmienok, ktoré môžu v súvislosti s plnením predmetu zmluvy nepriaznivo ovplyvniť bezpečnosť práce, je povinný vykonať potrebné zmeny technologických alebo pracovných postupov.
13. Vyrábať, montovať rekonštruovať, opravovať, udržiavať vyhradené technické zariadenia, vykonávať ich odborné prehliadky a odborné skúšky môže zhotoviteľ iba na základe oprávnenia, ktoré mu na tieto činnosti vydal orgán inšpekcie práce.
14. Zhotoviteľ zodpovedá za kvalifikáciu, odbornú a zdravotnú spôsobilosť svojich zamestnancov a osôb konajúcich v jeho mene, určenú pre výkon zmluvných činností.   
    V tej súvislosti je povinný zaraďovať zamestnancov na výkon práce so zreteľom na ich zdravotný stav, schopnosti, kvalifikačné predpoklady a odbornú spôsobilosť podľa právnych predpisov a ostatných predpisov na zaistenie bezpečnosti a ochrany zdravia pri práci a nedovoliť, aby vykonávali práce, ktoré nezodpovedajú ich zdravotnému stavu a schopnostiam a na ktoré nemajú vek, kvalifikačné predpoklady alebo doklad o odbornej spôsobilosti podľa právnych predpisov a ostatných predpisov na zaistenie bezpečnosti a ochrany zdravia pri práci.
15. Zhotoviteľ poveruje obsluhou určených pracovných prostriedkov a vykonávaním určených činností ustanovených právnymi a ostatnými predpismi na zaistenie bezpečnosti a ochrany zdravia pri práci osoby na základe ich platného osvedčenia na vykonávanie činnosti alebo preukazu na vykonávanie činnosti vydaného oprávnenou právnickou osobou, fyzickou osobou alebo právnickou osobou, ktorá má na to oprávnenie.
16. Zhotoviteľ písomne poveruje osoby, ktoré v jeho mene plnia predmet zmluvy vykonávaním činností s vyšším rizikom, ktoré ustanovil osobitný predpis.
17. Objednávateľ zabezpečí oboznámenie zamestnancov zhotoviteľa pred začatím plnenia predmetu zmluvy a v jej súvislosti:
    1. s príslušnými právnymi predpismi a ostatnými predpismi na zaistenie BOZP,
    2. s existujúcimi a predvídateľnými nebezpečenstvami a ohrozeniami a ich dopadmi, s ochranou pred nimi,
    3. so zákazom vstupovať do priestorov, zdržovať sa v priestoroch a vykonávať činnosti, ktoré by mohli bezprostredne ohroziť život alebo zdravie osôb, participujúcich na plnení predmetu zmluvy,
    4. so zásadami bezpečnej práce a zásadami bezpečného správania na pracoviskách objednávateľa,
    5. so súvisiacimi internými pokynmi objednávateľa,
    6. s opatreniami a postupmi v prípade poškodenia zdravia vrátane poskytnutia prvej pomoci, ako aj o opatreniach a postupe v prípade zdolávania požiaru, záchranných prác a evakuácie.
18. Zhotoviteľ sa zaväzuje plniť predmet zmluvy až po absolvovaní školenia BOZP a ochrany pred požiarmi všetkých jeho zamestnancov alebo osôb konajúcich v jeho mene podieľajúcich sa na realizácii predmetu zmluvy pred jej začatím a ďalej v intervaloch určených objednávateľom.
19. Zhotoviteľ je povinný preukázateľne oboznámiť objednávateľa s rizikami a ohrozeniami, ktoré vyplývajú z činnosti zhotoviteľa pre zamestnancov objednávateľa alebo iné osoby, ktoré sa dôvodne zdržujú v mieste plnenia predmetu zmluvy.
20. Ak pri plnení predmetu zmluvy nastanú okolnosti, na základe ktorých je objednávateľ v zmysle NV SR č. 396/2006 Z.z. povinný zabezpečiť koordináciu bezpečnosti ustanoveným koordinátorom, zhotoviteľ je povinný objednávateľa neodkladne písomne na túto skutočnosť upozorniť.
21. Zhotoviteľ je povinný zabezpečiť, aby pracoviská, stroje, zariadenia, nástroje, látky a pod., na ktorých resp. s ktorými pracuje a ktoré využíva pri plnení predmetu tejto zmluvy, zodpovedali príslušným predpisom a neohrozovali bezpečnosť a ochranu zdravia pri práci. Za tým účelom je povinný ich používať iba za prevádzkových a pracovných podmienok, pre ktoré boli konštruované a vyrobené a vykonávať ich potrebnú údržbu, opravy a kontroly.
22. Zhotoviteľ je povinný vybaviť svojich zamestnancov na vlastné náklady OOPP, adekvátnymi prostrediu a ohrozeniam, ktorým sú vystavení v súvislosti s plnením predmetu zmluvy. Zároveň zodpovedá za vybavenie a označenie OOPP osôb konajúcich v jeho mene.
23. Zamestnanci zhotoviteľa, ako aj osoby konajúce v jeho mene sú povinní používať určeným spôsobom pridelené osobné ochranné pracovné prostriedky.
24. Zhotoviteľ pri vykonávaní činností spojených so zvýšeným nebezpečenstvom vzniku požiaru zodpovedá za plnenie úloh vyplývajúcich z ustanovení platných právnych predpisov v oblasti ochrany pred požiarmi. O takejto činnosti je vždy povinný informovať zodpovedného zástupcu objednávateľa a pritom je povinný rešpektovať jeho pokyny v súvislosti so zabezpečením resp. vykonaním protipožiarnych opatrení.
25. Zváracie práce a inú manipuláciu s otvoreným ohňom na pracoviskách so zvýšeným požiarnym nebezpečenstvom je zhotoviteľ oprávnený vykonávať len na základe písomného povolenia na prácu vystaveného objednávateľom.
26. Zhotoviteľ je povinný v súvislosti s plnením predmetu zmluvy vykonať opatrenia a určiť postupy na zabezpečenie poskytnutia prvej pomoci, vykonanie záchranných prác, evakuáciu zamestnancov a zabezpečiť prostriedky potrebné na ochranu života a zdravia zamestnancov v mieste plnenia predmetu zmluvy pre prípad vzniku bezprostredného a vážneho ohrozenia života alebo zdravia. O vykonaných opatreniach informuje objednávateľa a ďalšie osoby zdržujúce sa na mieste plnenia predmetu zmluvy
27. Objednávateľ prostredníctvom bezpečnostného technika alebo koordinátora bezpečnosti je oprávnený kontrolovať a vyžadovať plnenie zmluvných ustanovení v oblasti bezpečnosti a ochrany zdravia pri práci, dodržiavanie právnych predpisov a ostatných predpisov na zaistenie bezpečnosti a ochrany zdravia pri práci, zásad bezpečnej práce, ochrany zdravia pri práci a bezpečného správania na pracovisku a bezpečných pracovných postupov zamestnancami zhotoviteľa a ďalšími osobami, ktoré sa zúčastňujú na plnení predmetu zmluvy. Zhotoviteľ je povinný odstraňovať nedostatky zistené kontrolnou činnosťou objednávateľa a tomto ho preukázateľne informovať.
28. Príslušný bezpečnostný technik a koordinátor bezpečnosti sú oprávnení uložiť zodpovednému zamestnancovi zhotoviteľa vykonanie nevyhnutných opatrení na ochranu bezpečnosti a zdravia osôb, zdržujúcich sa v mieste plnenia predmetu zmluvy. Ak je bezprostredne ohrozený život alebo zdravie zamestnancov, uložené opatrenie platí až do jeho zrušenia tým, kto ho uložil alebo osobou, ktorá je v zmysle zmluvy oprávnená konať v mene objednávateľa.
29. Záznamy o vykonaní kontroly dodržiavania opatrení na zabezpečenie bezpečnosti a ochrany zdravia pri práci a prijatých opatreniach kompetentné osoby zaznamenávajú do denníka. Ak v súvislosti s plnením predmetu zmluvy montážny denník nie je vedený, osoby oprávnené vykonávať kontrolu dodržiavania opatrení na zaistenie bezpečnosti a ochrany zdravia pri práci písomný záznam z kontroly odovzdávajú zodpovednému zamestnancovi zhotoviteľa, pričom tento prevzatie dokumentu potvrdzuje svojim podpisom. O splnení opatrení zhotoviteľ informuje písomne osobu, ktorá opatrenie uložila a osobu, ktorá je v zmysle zmluvy oprávnená konať v mene objednávateľa.
30. Zhotoviteľ je povinný bezodkladne oznamovať zodpovednému zástupcovi objednávateľa nedostatky a iné závažné skutočnosti, ktoré by pri práci mohli ohroziť bezpečnosť alebo zdravie jeho zamestnancov, zamestnancov objednávateľa alebo tretích osôb, o ktorých sa dozvedel v súvislosti s plnením predmetu zmluvy.
31. Zhotoviteľ bezodkladne a najneskôr v určených termínoch odstraňuje nedostatky zistené pri jeho plnení predmetu zmluvy, ktoré majú potenciál ohroziť bezpečnosť alebo zdravie osôb, ktoré boli zistené kontrolnou činnosťou objednávateľa alebo ktorá bola zistená vlastnou činnosťou zhotoviteľa a ktorých odstránenie je v jeho kompetencii.
32. Náklady, ktoré vzniknú objednávateľovi z dôvodu porušenia predpisov na zaistenie BOZP a PO zhotoviteľom, alebo tretími osobami, ktoré konajú v jeho mene v súvislosti s plnením predmetu zmluvy znáša zhotoviteľ.
33. Za škody, ktoré vzniknú objednávateľovi nevykonaním alebo nedostatočným vykonaním preventívnych opatrení a ďalších opatrení na zaistenie BOZP a PO zhotoviteľom, nedostatočnou koordináciou a informovanosťou v súvislosti s plnením predmetu zmluvy zodpovedá zhotoviteľ.

|  |  |  |  |  |
| --- | --- | --- | --- | --- |
| Za objednávateľa: | |  | Za dodávateľa: | |
| **Národná banka Slovenska** | |  | <vyplní uchádzač> | |
|  | | | | |
| Meno: | Ing. Tomáš Bohunický |  | Meno: | <vyplní uchádzač> |
| Funkcia: | poverený dočasným riadením odboru technických služieb |  | Funkcia: | <vyplní uchádzač> |
|  |  |  |  |  |
| V Bratislave dňa | |  | V <vyplní uchádzač>, dňa <vyplní uchádzač> | |
| <vyplní VO> | |  | <vyplní uchádzač> | |

Príloha č. 5 k Zmluve o dielo č. < vyplní uchádzač>

Rozsah profylaktických servisných prehliadok

a kontrol počas záručnej doby

Freonový okruh

|  |  |  |  |
| --- | --- | --- | --- |
| **P. č.** | **Popis činnosti** | **Jar**  (01.03. -31.05.) | **Jeseň** (01.09. – 30.11.) |
| 1. | meranie prevádzkových tlakov freónu v závislosti na teplote | áno | áno |
| 2. | kontrola hladiny oleja | áno | áno |
| 3. | vizuálna kontrola množstva chladiva | áno | áno |
| 4. | meranie kyslosti oleja na základe výsledkov jeho výmena podľa potreby výmena dehydratačných vložiek | áno | áno |
| 5. | skúška tesnosti okruhu elektronickým detektorom | nie | áno |
| 6. | v prípade doplnenia zariadenia freónom jeho množstvo zapísať do evidencie plynov v zmysle v zmysle smernice ES 517/2014, ES 1005/2009, zákona č. 286/2009 Z.z. o fluórovaných sklenníkových plynoch vyhláška č. 314/2009 v znení neskorších predpisov | nie | áno |
| Vodný okruh | | | |
| **P. č.** | **Popis činnosti** | **Jar**  (01.03. -31.05.) | **Jeseň**  (01.09. – 30.11.) |
| 1. | overenie správnej funkcie snímačov prietoku vody | áno | áno |
| 2. | meranie prietoku výparnikom | áno | áno |
| 3. | skúška regulačných a uzatváracich armatúr chladiacich agregátov | áno | áno |
| Elektro | | | |
| **P. č.** | **Popis činnosti** | **Jar**  (01.03. -31.05.) | **Jeseň**  (01.09. – 30.11.) |
| 1. | skúška funkcie všetkých bezpečnostných zariadení ohrevov, protimrazových ochrán ochrán pre zimnú prevádzku zamedzujúcej zamrznutiu vody v zariadeniach | nie | áno |
| 2. | preverenie poruchových stavov v pamäti a ich prehodnotenie | áno | áno |
| 3. | meranie prevádzkových parametrov prevádzkové, štartovacie (prúdy, napätia) | áno | áno |
| 4. | skúška funkčnosti prídavných odporov | áno | nie |
| 5. | skúška funkčnosti expanzných ventilov | áno | áno |
| 6. | skúška funkčnosti vysokotlakového presostatu | áno | áno |
| 7. | skúška funkčnosti nízkotlakového presostatu | áno | nie |
| 8. | preverenie ohrevu oleja meranie prevádzkových odberov | áno | áno |
| 9. | skúška funkčnosti ohrevu výparníka meranie prechodových odporov | áno | áno |
| 10. | premeranie teplotných snímačov na statorovom vinutí motora | áno | nie |
| 11. | meranie silových obvodov - kontrola stavu stykačov (prechodové odpory pomocné kontakty) | áno | áno |
| 12. | meranie izolačných odporov motorov kompresorov | áno | áno |
| 13. | skúška funkčnosti elektromagnetických ventilov | áno | áno |
| 14. | premeranie izolačných stavov motorov ventilátorov | áno | nie |
| 15. | kontrola konfigurácia riadiaceho modulu | áno | áno |
| 16. | skúška funkčnosti tlakových diferenčných snímačov oleja | áno | áno |
| Rôzne | | | |
| **P. č.** | **Popis činnosti** | **Jar**  (01.03. -31.05.) | **Jeseň**  (01.09. – 30.11.) |
| 1. | kontrola stavu izolácie | áno | nie |
| 2. | kontrola stavu kondenzátorov, mechanické a chemické čistenie lamiel | áno | nie |

**Príloha č. 6 zmluvy o dielo č. < vyplní VO>**

**Zoznam subdodávateľov zhotoviteľa**

V súlade s ustanovením § 41 ods. 3 zákona o verejnom obstarávaní verejný obstarávateľ požaduje od úspešného uchádzača, aby najneskôr v čase uzavretia tejto zmluvy uviedol:

1. údaje všetkých známych subdodávateľoch v rozsahu obchodné meno, sídlo, IČO,

zápis do príslušného obchodného registra;

2. údaje o osobe oprávnenej konať za subdodávateľa v rozsahu meno a priezvisko, adresa pobytu, dátum narodenia. Počet riadkov doplní uchádzač podľa potreby.

Úspešný uchádzač v čase uzavretia tejto zmluvy uvedie aj údaj o predmete subdodávky a rozsah subdodávky v eur bez DPH.

Úspešný uchádzač môže pridať toľko riadkov v tabuľke koľko potrebuje.

|  |  |  |  |  |
| --- | --- | --- | --- | --- |
| p.č. | Obchodné meno, sídlo subdodávateľa a IČO | Osoba oprávnená konať za subdodávateľa (meno a priezvisko, adresa pobytu, dátum narodenia) | Predmet subdodávky | Rozsah subdodávky v eurách bez DPH |
| 1. | <vyplní uchádzač> | <vyplní uchádzač> | <vyplní uchádzač> | <vyplní uchádzač> |
| 2. | <vyplní uchádzač> | <vyplní uchádzač> | <vyplní uchádzač> | <vyplní uchádzač> |
| 3. | <vyplní uchádzač> | <vyplní uchádzač> | <vyplní uchádzač> | <vyplní uchádzač> |